Kumm rin – kiek rut - Wikisource\nKumm rin – kiek rut.\n1 Ik hev mi dat so dacht:\n2 De Steeweln\n3 De Taschenuhr\n4 De Schohsterjung wull tügen\n6 Tein Daler\n7 De Immen\n8 An’n Affgrund\n9 Dat Deefspulwer\n10 De bösen Tiern\n11 De Olen\n12 De Queikaal\n13 De hölten Säbel\n14 De Professer\n15 Hans Quast, de Möller\n16 De falsche Daler\n17 De Blomenputt\n18 Dat Rezept\n19 De Peerkrüff\n20 De Graf un de Paster\n21 De Bodderdeef\n22 De kloke Fischer\n23 De veer Namenvetters\n24 De Buer mit sin Fru\n25 Hier! awer nich hier!\n26 Dat Speegel\n27 De starke Tobak\n28 De veermal dode Pap von Lüttensee\n30 Torügg betahlt\n31 De Stubben\n32 Hans Hawerland\n33 Dat Nachtlicht\n34 Dat lütte Brod\n35 Wat de Schufkar seggt\n36 Dat sware Bünnel\n37 De Wiehnachtsdeev’\n38 De kole Aben\n39 Paul Bodderbrod\n40 De Handul\n41 De Ol wüß dat beter\n42 Tom griesen Esel\n43 Den Köster sin Brill\n44 Dat Krümp-Enn’\nAs he ehr nu mal an en Sünndag herkreeg, wull se ganz un garnich mehr gahn. He bröch ehr also bi de nögste Gelegenheit wedder nah den Juden, un verlang' en annere Uhr, de güng', oder sin Geld torügg. Da frög de Jud em: »Je, nu sag mer blos, wo bist du denn gewesen mit de Uhr?«\n»Narms bün ik dar mit west, de hett ümmer schonsam ünner min Tüg in de Lad leegen.«\n»Je, siehste, Mensch, dat kann de beste Uhr nich verdragen, da haste se lassen ersticken.«\nDe Schohsterjung wull tügen\nEn Buerfru weer harvstdags mit geele Wötteln, riepe Beeren un allerhand Grönwaar to Stadt föhrt un seet dar up't Markt. Se harr ok twee junge Hasen grot trocken un wull de an'n Mann bringen.\nDa kümmt en von de Senaters anspazeert, en groten Jagdhund achter sik; denn he weer ok en groten Jäger. As de Köter de Hasen seeg, füll' he öwer ehr her un terret ehr in'n Ogenblick. De Fru wull nu ehr Hasen betahlt hebben; awer de Senater wull den Büdel nich trecken. Nu geev dat en groten Larm; denn de annern Hannelslüd weern ok nich blöd un stünn' de Fru mit heftige Wörd bi.\nMank de Tohörers weer ok en Schohsterjung. De dach sik darbi en paar Schilling to verdeenen, mök sik an den Senator ran un versprök em, to tügen, dat sin Hund keen Schuld harr.\nDat weer denn en Snack up den Senator sin Möhl. He lang' in de Tasch un gev den Slüngel en Achtschillingstück in de Hand.\nDamals würrn so'n lütte Strietsaken gliek up't Gericht slicht, un de Schohsterjung würr nu fragt, wat he denn von de Sak wüß. De harr aber noch keen tein Wörd seggt, da mök de Gerichtsherr en Gesicht as'n upstiegen Gewitter un schreeg:\n»Wenn du verdammte Jung nich makst, dat du ut'n Ding' kümmst, denn lat ik di sievuntwintig achterup tell'n!«\nDe Senator müß' nu de Hasen un de Gerichtskosten betahlen. – Wieso dat keem?\nDe Schohsterjung harr seggt:\n»Ick hev dat sehn, dat de Hasen den Köter toerst beten hebbt!«\n(Ratzborg un Mölln.)\nWenn mi een fragt, in welke Tied ik geborn un grot worrn bün, so segg ik jümmers: In de Brunkokentied! – Denn ik müß leegen, wenn ik wat anners säd.\nWenn dree Fruenslüd bi'n Kaffee tosam seeten, dar harrn se en hüpen Töller vull Brunkoken vör sik. De Stutenfruens güng'n mit grote Kiepen vull von Hus to Hus, bet se lerrig werrn. Sünndagsnahmiddags würrn in'n Dörpskrog veele Dutzend utspeelt, in't Kortenspill un bi't Kegeln. Keen Kinddöp, keen Geburtsdag, keen Hochtied, keen Gräff kunn an disse angenehme Lebenstogav vörbi. Besonners to Wiehnachten speeln se en grote Rull.\nNa, ik wull awer nich alleen von Brunkoken vertelln, sünnern von den olen Kuhlngräwer Friech Knickrehm un sin Swager Jürn Schurbom ut uns' Karkdörp. Dat weern beid so'n Paar Annerthalvminschen, de nich satt to kriegen weern. Ok in't Drinken geben se nümms wat nah. As se mal en paar Dag' vör Wiehnachten, wo mehr Minschen starvt as sünst, twee Kuhln makt harrn, güng'n se hin nah den Bäcker Lütens, de ok en Krog harr, üm sik en paar Köms up de Lamp to geeten. As se bi den Bäcker in de Dör kamt, rükt dat ganze Hus nah Brunkoken »Junge, Junge, ik wull, dat ik mi mal lingelank satt Brunkoken eten kunn; awer unsereens kann sik dat nich teemen; den Preester sin Karkswaren betahlt to flecht.« Jürn stünn' sin' Swager ümmer tru bi un meen ok: »Dar weer ik ok gern mit bi.« »O, dat is nich so slimm,« säd de Bäcker, »wenn Ji för twee Daler Brunkoken upeten doht un keen' Happen nahlat, denn schall Ju dat nicks kosten.«\n»Verdori, is dat din Ernst?«\n»Gewiß, wat Bäcker Lütens toseggt, dat hölt he ok.«\n»Na, denn man to, awer en Buddel Köm mußt ok togeben, dat wi aff un an mal nahspöln künnt.«\n»Dat versteiht sik, nahspöln möt Ji ok mal.« Dat Spillwark geiht nu los. De Bäcker leet twee Körf up'n Disch setten. In jeden Korf leegen tachentig lütte Brunkoken. Se füng'n tapfer darbi an.\n»Muß langsam eten«, swiester Friech sin' Swager to, »denn kannst veel mehr laten.« As se dat viertel Deel hendaleten harrn, hölln se erst mal Pust un nehmen en fixen Sluck ut den Buddel.\nDe Bäcker säd »Prost!« un reev sik all de Hänn', he weer sik heel seker, dat he de Wett gewünn'.\nDe Beiden awer stoppen ümmer lustig wieder un keemen god öwer den Barg.\nAs jeder föftig an de Sied sett harr, stünn' all allerhand Minschen bi de Eters rüm un seegen sik den Bedriev an.\nBi sößtig nöhmen se wedder en fixen Hiebs. Awer Jürn würr all bannig hoch kauen un füng' an to günsen un to stöhnen.\n»Güns' doch nich so«, säd sin Swager, »stah mal up, denn sackt dat beter dal.«\nBi söbentig awer säd Jürn, dat he nich mehr kunn; em weer to Mod, dat he nich leben un starben kunn. He weer mit een Wort bet an't Halslock vull.\nDree snack sin Swager em doch noch rin; da awer sack he up'n Stohl dal un bleev as en Sack sitten.\n»Dat makt denn ok nix«, meen Friech, »den lütten Rest von söben Stück kann ik woll noch mit up min Part öwernehmen.«\n»Dat gellt nich!« gröl de Bäcker, »dat is Bedreegeri, un Ji hebbt verspeelt.«\nFriech awer leet sik nich irrig maken. Dar weer nicks von utmokt; wenn se man de Koken bedwüng'n, denn weern se de Gewinner.\nDe annern Lüd gewen em Recht un günn' den Bäcker, dat he mal mit sin kloke Näs' an't Fett keem.\nFriech stopp de letzten Koken weg un drünk den letzten Sluck darto, stünn' up un säd to sinen Swager: »Stah up, Jürn, wi möt nu to Hus un Middag eten!«\nDat Wort is as Sprickwort lebennig bleewen bet up den hütigen Dag.\nAs wi noch wieder nicks harrn as Sülwergeld, schick de ole Buervagt Jörns sin' olen Daglöhner Daniel mit en groten Büdel vull preusche Daler nach den Amtmann in Pinn'barg:\n»Segg em man, du bröchst dat Herrengeld von uns' Dörp.«\nDaniel müß sik up den langen Weg höllisch mit den Büdel afftasen un arger sik, dat he dat för sin gewöhnliches Daglohn un en paar Tehrschillings dohn müß. Toletzt tell' he sik dicht vör Pinn'barg tein Daler ut den Büdel rut un nah sin eegen Tasch rin.\nAs de Amtmann dat Geld tellen laten harr, säd he Daniel dat batz för'n Kopp, he schull de tein Daler, de daran fehlen un de he dar in de linke Büxentasch harr, man flink wedder hergeben, sünst leet he em in »Johann Mus sin Fack« steken.\nNa, denn müß he ja wedder affhaaren. He vertell' dat to Hus an sin' Döschkollegen un de säd: »Wat büst du dumm west; du hest dat Geld baben affnahmen; du harrst dat von ünnen rutnehmen müßt, denn harr de Amtmann dat nich markt.«\nAs he dat anner Jahr wedder mit dat Geld henbücks, nehm he also slankweg de tein Daler von ünnen rut.\nHe luer all örndtlich, dat he den Amtmann ditmal begriesmulen däd, den olen Voß. Awer ditmal, buck de Amtmann ut de Dör un röp: »Sparrn Se dissen Mann mal bi Water un Brod in; dat tweete Mal wüllt wi em dat doch nich schenken.«\nDar seet he denn eenen Dag achter de swedschen Gardinen un wunner sik, wie de Amtmann dar gliek achter kamen weer.\nAs dat Land höger in'n Kurs steeg, keemen mal en swatte un en witte Jud nah en Buern, de ganz buten't Dörp up sin Hoffstäd wahn. De Swatte füng' an: »Mer ham gehert, dat Se willn verkofen Ehr Haus un Hof.« De Buer weer en ganzen Griesen un meen: »Ja, wenn ik em god betahlt krieg.« »Dat kriegst du«, seggt de Witte, »uns is dat ernst, un keen Minsch givt di mehr as wi.« Nu geiht dat Hanneln los un nah en halwe Stunn' ward se sik eenig: De Buer schall twintigdusend Mark un för jedes Tier, wat sin eegen is, noch en Mark extra hebben. De Swatte un de Witte plinkt sik bannig mit de Ogen an, binah as Brut un Brögamm. De Buer deiht, as wenn he nicks markt un wiest nu sin Vehwark: »Dree Peer, twee Fahlns, veeruntwintig Köh, dree Tobullers, fief Kalwer, acht Swien, föftein Farken, achtunsöbentig Schap« – denn he harr noch allerhand Haidland.\n»Je«, seggt de Buer, »dat Fedderveh hört dar awer ok noch to!« – »Hört dar all mit to!« seggt de Witte und giwt den Swatten ut Spaß öwer den Buern sin Ehrlichkeit Een' in de Rippen.\n»Heert da all mit ßu«, seggt de Swatte, »ßähl man immer weiter!« –\n»Twintig Aanten, veerunveertig Höhner mit den Hahn, eenundörtig Gös'.« Da steiht de Buer still un kiekt nah'n Gewel rup: »Nu weet ik blos nich, hört mi de beiden Adbars mit ehr dree Jungen ok oder nich?«\n»Ja, ßähl sie man in Gottes Namen mit«, seggt grotmödig de Swatte, »denn sein's grade 238, awer damit Se nich kommen ßu kurz, machen wir 250 voll.« De Jud wull sin Taschenbok grad toklappen, da seggt de Buer:\n»Nä, wi sünd noch nich to Enn', kamt hier man noch mal mit in'n Goarn.«\nDarmit bögt he in de Port rin, makt achter de Sirenenbüscher en lütte Dör von en teemlich grotes Schuer apen, wo öwer tachentig Immenrümp stünn'. Dat weer en warmen Dag, un de Luft swarm so vull Immen, as wenn man in de Regendruppen von en Gewitterslag kiekt. »Dit sünd ok noch min Tiern, fangt Se man all an to tellen, dat kümmt up en Handvull garnich an. Ik will man erst min Pannkoken eten un en beten to Middag slapen, un wenn ik denn Kaffee drunken hev, denn kam ik wedder un help mit telln.« As he in de Blangdör ringüng', keek he sik noch mal üm un seeg, dat de Swatte ümmer mit den Stock up de Eer störr un de Witte grimmig mit de Hand in de Luft fuchtel.\nSe wulln den Buern noch en Affkaten up de Dör schicken; awer se kunn' man keen' finn.\n(Bi Zarpen rüm.)\nMin Fründ hett mi dat sülben vertellt, wie em dat leeg gahn hett, – un dorüm will ik em ok nich mit Namen künnig maken. Se harrn bet lang' nah Klock tein kegelt, sik nahsten an den groten, runden Disch sett un ümmer noch een' »tom Affgewöhnen« drunken.\nEndlich awer stüern se doch to Hus. En arigen Stremel geiht de dicke Slachter mit min' Fründ lank.\n»Kannst nu alleen din Husdör finn'?«\n»O wat wull ik nich, de drütte Strat rechts aff un denn dat veerte Hus up de linker Siet.«\nHe kümmt ok glücklich üm de Eck un finnt ok dat veerte Hus; awer as he de dree Stufen vör de Husdör rupklaspert, ward he ganz biesterig to Sinn. Is dat sin Hus oder nich?\nHe will von den Tritt rünner un denn mal an't Finster kloppen; denn sinen Husslötel mutt he woll in't Weertshus in't Ecksofa liggen laten hebben. He föhlt mit den Handstock nah rechts, – wat's dat? – keen' Erdboden to finn'! Nicks as deepen Affgrund. Links? – ok nicks! – achter sik nah de Strat to? – wedder nicks. So kümmt he sik denn as en strandten Schipper vör, de up en lüttes Felsenriff sitt. Toletz ward he möd, hukt sik dal un slöppt in. As he upwakt, sitt he richtig up sinen Husdörentritt, un mit den Tritt is't rundüm in Ordnung. Awer de Handstock, de harr Schuld, de weer eben ünner dat Griff affbraken un harr em de Affgrünn' up alle dree Sieden besorgt. Aas de!\n(Ut den Krink üm Hamborg.)\nIn min Kinderjahrn wahn bi uns eben buten't Dörp up'n Lünkenbarg en Buer, de heet – o Minsch, dat weet ik je garnich – denn he würr nich anners as de Lünkenbuer nömt. He weer en kloken Kerl un ok flietig un sparsam, kunn awer liekers nich up'n grönen Twieg kamen, denn wenn dat Land nich gehörig mit dat Stück ut dat Vaderunser – de Kraft – bedacht würr, drög dat to de Hauptsak Hunnhaar, Bucksbart un Sührken.\nLiekers harr he sik malins en lütten Hümpel Dalers tosamspart. Jedesmal, wenn he en paar Preißen öwer harr, mök he den Deckel von sin rode Lad apen und smeet se in de Bilad. He wüß awer liekers ganz genau de Tall.\nAs he nu eenes Sünndagsmorgens sinen Schatz von den rechten Dumen in de linke holle Hand glieden lett, fehlen em fief Daler. He jag ehr nochmal dörch de Hann', – nee, fief to wenig.\nHe störrt rut nah sin Fru, de ehr Klukhähn ut de Arfen dreev.\n»Nee, ik hev keen Geld brukt un de Lad de ganze Week nich anrögt!«\nHe grüwel un simeleer, wokeen in't Hus in- und utgahn weer, awer an nümms bleev sin Verdacht hacken.\nDat kunn keener dahn hebben, as een von de beiden Knechen.\nHe sünn' lang' hin un her. De Pistol up de Bost setten, dat güng' nich, denn streeden se den Deefstall rundweg aff; en List müß he anwenn'.\nToletzt harr he en dägten Infall, un he smustergrien darbi vör sik hin.\nAs se nu middags all' üm den groten Eekendisch seeten, stünn' en grote Kumm mit frische Fleeschsupp in de Mitt, un de Husfru füll' jeden en groten Töller vull. De Klüten leewen un lachen man so, un de Fettogen lachen un leewen.\n»Holt!« seggt de Buer, »erst kam ik,« kriggt en lütte spitze Tüt ut de Dischschuv un streut up jeden Töller en fienes wittes Pulwer, »ik will nu endlich weeten, ob een von ju mi dat Geld stahlen hett. Wer unschüllig is, kann ruhig anfangen to eeten; awer wer dat dahn hett, de itt sik dod!«\nHe fangt an to eeten, un de annern ok. Blot de Lüttknecht kiekt benaut sin Supp an.\n»Na, Hinnerk, maggst du nich?«\n»Och, ik will man gestahn, dat ik dat dahn hev.«\n»So, du hest dat dahn? Hest dat Geld denn noch?«\n»Ja, hier – hier sünd de fiev Daler; ik will dat ok nie un nümmer wedderdohn!«\n»Na, denn itt di nu man satt. Dat Pulwer schad't di nich. Dat is Weetenmehl. Awer so veel segg ik di, un dat mark di: Du büst tom Stehlen to dumm!«\n(Ut de Gegend bi'n Schübarg rüm.)\nDe bösen Tiern\nIn . . . dörp hebbt de Lüd dat utgereckte Jahr so veel to dohn, dat se man alle Pingsten tom Reinmaken von de Döns (Wohnstube) kamt. As se nu eenmal in en Kat wedder Swartsuer eet, fallt twee von de groten Bokweetenklüten von den Disch un trünnelt achter den Kuffer. Dar liggt se nu drög und god, öwertreckt sik awer doch mit de Tied mit en dicken Ruhriep (Rauhreif, beim Volk auch für Schimmel angewandt), un as de Fru nu Pingsten den Kuffer von sin Städ rullt, da süht se de beiden Dinger liggn un verfehrt sik bannig; denn se meent, dat sünd en paar böse Tiern. Awer se schient noch to slapen, un se röppt flink ehrn Kerl, un de mutt ehr nu lies mit en Schüffel up de Schuvkar laden un nah de Mergelkuhl up de Huskoppel föhrn. Ehrer he ehr awer dar rin trünnelt, sleiht he ehr mit de Schüffel breet un dod. Dar liggt se nu un künnt keen Untüg tüchen.\n(Bi de Hahnhaid rüm.)\nAs wi noch ünner de dänsch Regierung weern, würr in't Kaspel Kolnkarken mal en nien Kaspelvagt insett. He leet sik denn nu jeden Dag sin' Brunen sadeln un reed öwer Land, üm sin Kaspel erstmal gehörig kenn' to lehrn.\nSo keem he denn ok in den Kisdörperwohld, wo de Hüser un Höv man ganz vereenzelt liggt. Dat weer in'n Sommer un sin Peerd würr bannig von de blinn' Fleegen plagt. So reed he denn nah en Hoffstäd rup, üm dat Peerd mal Verlüchterung to günn'.\nDa seet dar en olen Mann twüschen söbentig un tachentig Jahr vör de Dör up en ümstülpten Börnammer un ween sin snapperlangen Tran'. Dat süht man sünst selten, denn de olen Lüd sünd gegen all' dat Hack un Mack in düssen Leben all bannig affstumpt.\nSo is denn de Kaspelvagt nieschierig worrn un fragt den Olen, worüm he denn so bedrövt is. »Ja«, seggt he, »min Vadder hett mi slagen.« Dat will de Kaspelvagt denn garnich to Kopp. Awer as he dar up de grote Deel wat gnurren un brummen hört, buckt he öwer de Grotdör un süht dar en noch öllern Mann mit de Hann' slahn. He fragt em denn nu, worüm he so gnaddig is. »Je,« seggt de, »de Jung dar buten vör de Dör hedd den Olen in de Döns, de all en beten von de Föt is, fallen laten un da hev ik em en paar in't Gnick geben.«\nNu steiht den Kaspelvagt binah de Verstand still. He geiht in grote Verwunnerung de Deel tohöch, klinkt de Stubendör apen, un richtig: Dar achtern Aben in de Eck sitt en steenolen Mann, den he up hunnertundörtig Jahr taxeern mutt, un smökt ut en lange Piep.\n»Goden Dag«, seggt de steenole Mann. – da wünscht de Kaspelvagt Grotvader, Vader un Söhn gode Gesundheit, sett sik to Peerd, ritt to Hus un vertellt sin Fru von de dree olen Minschen, von de uns' Herrgott twee gewiß vergeten hedd.\n(Kaspel Kolnkarken, un in'n »Müllenhoff« steiht dat ok all.)\nAs de Buer Johann Brandt in'n Harvst sin' Diek up de Vörstkoppel afflopen leet, üm em mal gründlich utmaden to laten, füng' he in den letzten Waterpol en Queikaal. Dat is bi uns de eenzigste Fisch, de en Stimm' von sik givt. As de Lüd bi uns noch keen Barometer harrn, bruken se dit Tier as Wederprofeten. Wenn he in sin' Glashafen unruhig ward un hin un her wogt, weet man, dat dat in de nächsten Dag' unruhig, störmisch Weder ward. Dat füll' den Buern darbi in un he dach: »Dar kannst din' olen Friech-Ohm to Wiehnachten en Freud mit maken.« He köff sik bi de nächste Gelegenheit in de Stadt en groten grönen Glashafen, sett den Fisch darin und schick em Wiehnachten-Abend dörch de Lüttdeern nah Friech-Ohm.\nDen annern Dag luer de Buer, dat de Ohm kamen un sik bedanken schull. He keem awer nich. Da güng' he den tweeten Fierdag sülben röwer un frög, wat de Queikaal mök. »Dar weer nich veel mit los«, gnus de Ohm, »Mudder hett em erst kakt un nahher brad't; awer he weer nich mör to kriegen: da hebbt wi em de Katt geben.«\n(Merrn ut Stormarn.)\nDe hölten Säbel\nDe ole Fritz – von den olen Fritz weet dat Volk hunnert un mehr Geschichten to vertelln; man schad, dat se nich all' stubenrein sünd – harr in een Regiment mal en bannig fixen Soldaten. Blos mennigmal würr he en beten lichtsinnig, denn slög he öwer'n Swengel, drünk öwer'n Döst oder verspeel den letzten Groschen in't Kartenspill. Malins harr he dat Unglück, dat em sin Säbel öwer Stüer güng'.\nHe wüß sik awer to helpen un mök sik en Siedengewehr von Holt un mal dat sodennig an, dat dat von en richtigen Säbel kum to ünnerscheeden weer.\nDe lütten un groten Offiziers kreegen dat awer doch klok, un een von de groten steek dat den König, as he mal en ganz Goden harr.\nNu weer in datsülwige Regiment en armen Sünner, de weer fahnenflüchtig worrn. As de nächste Parad affholn weer, verurdeel de König den armen Stackel tom Dod, un uns' Grenadier mit dat hölten Swert schull em den Kopp affhauen.\nDe verfehr sik gräsig, erstens, wiel dat sin beste Fründ weer, un tweetens, wiel sin Säbelswinnel nu an't Licht keem. He bed un bettel, he pracher un pranzel: awer dat hölp all' nicks, de König bestünn' up sin Wort.\nDa rich he sik denn up, reet sin Säwel ut de Scheed un röp: »So wull ik denn, dat min Säwel to Holt würr!« un as he tohaun däd, kreeg de Malefizkerl blot en Schramm an'n Hals.\nDa lach de König, un as de König lach, kunn' de annern sik ok dat Lachen nich holn.\nDe König schenk den Dörbrenner dat Leben, un den Allerweltskerl mök he tom Schersanten.\nFröher wüß keen Minsch mank de Vagels in ganz Sleswig-Holsteen beter Bescheed as de Professer Rohweder in Husum. Wenn he in'n Sommer man jichens Tied harr, so weer he ünnerwegens in Knick un Tun, Busch un Brok un beluer de Tweebeenigen. He weer ok sünst en ganz liedsamen Mann, un de Freden güng' em öwer alles.\nAs he mal morgens wedder up de Walz wull, leegen sik up sin Nahwerschopp all ganz fröh Mann un Fru in de Haar un schimpen un schandeern gräsig. De Professer vermahn ehr, doch eenig to sin. Awer se gröhln em an: »Stick di man nich twüschen Mann un Fru!« Un so geiht he denn wieder.\nNah en Stunns Tied kümmt he in en Dörp un geiht nah en oles Buernhus ran, wo en oles grotes Adbarnest up den Gewel sitt, un de Olsch kiekt klok öwer Bord, as se em wies ward. Da ward he gewahr, dat en Adbarei up den Meßfahlt liggt. Dat is heel blewen un is ok noch ganz warm. He wischt dat aff un röppt en gatlichen Jung, de grad mit sin Snappsnut ut de Blangdör kiekt.\n»Jung, is hier nich en lang' Dackledder?«\n»Ja, hängt an'n Schuerkaben.«\n»Denn will ik mal de Ledder halen un du stiggst up't Dack un leggst dit Ei wedder in dat Adbarnest. Wullt dat?«\n»Ja, wat givst mi, wenn ik dat doh?«\n»Denn kriggst en Duwwelschilling.«\n»Denn man los.«\nDe Ledder ward anstellt. De Jung klattert tohöch un leggt dat Ei richtig wedder in dat Nest rin. De Professor freit sik as'n Stint. He is all grad in't Wiedergahn, da ward dat up dat Buerhus klappern, un de Ol von den beiden Adbars, de grad von de Poggenjagd to Hus kamen is, makt en groten Spiktakel un smitt dat Ei wedder rut. De Professer kehrt wedder üm, bekiekt dat Ei, dat nu doch all en Kluft kreegen hedd, rükt dar an un hölt dat gegen de Sünn'. Dat is wahraftig fulschölt, as he dat apenmakt. Un as he nahdenklich weggeiht, kümmt em dat so vör, as wenn de Adbar em nahklappert: »Stick di man nich twüschen Mann un Fru!«\nHans Quast, de Möller\nDe ole Schollehrer weer mit Dod affgahn. Da meen den Schohster sin Fru: »Den Posten kunnst du ganz god vörstahn, du kannst ja lesen un beden un ok en beten reken und schrieben.« Se liggt em jeden Dag inne Ohren, un toletzt geiht he nah den Probsten un bringt sin Warv an.\n»Ja, mein lieber Mann, dann muß Er sich bei mir einer Prüfung unterziehen.« Ob dat denn so leeg weer? »Das gerade nicht, in Seinem Dorf ist ja auch nur im Winter Schule.« Dat geiht los. Uns' Schohster sliekert sik mit Lesen, Schrieben un Reken so eben dör, wenn de Probst ok mennigmas smunzelt. Toletzt will he em noch en Frag stellen: »Es war mal ein König, der hieß David.« . . . »Ja, David, so heet unsen Schäper sin Hund ok« . . . »Dieser David hatte einen Sohn mit Namen Salomo, kann Er mir nun wohl sagen, wie Salomos Vater hieß?« De Schohster kratzt sik achter de Ohren, wörgt sik anne Kehl, mutt awer doch bekenn', dat em dat nich möglich is, ob he nich en beten Bedenktied kriegen kann. »Na, meinetwegen, aber morgen muß Er wieder hier sein.« Swar beladen sliekt de Schoster to Hus un bicht bedrüppelt sin Fru den Fall.\n»Un dat wüßt du nich? Dat wüßt du nich, du Schapskopp?«\n»Nee, weeßt du dat denn, Maleen?«\n»Ja, ik weet dat. Süh, uns' Möller heet Hans Quast, – un sin Söhn heet Peter. – Wenn ik di nu frag, wie Peter sin Vader heet, kannst du dat nich seggen?«\n»Ja, Moder, gewiß kann ik, swieg man still un schell' man nich mehr.« Den annern Morgen is de Schohster all ganz fröh wedder bi den Probsten, vergitt binah ganz dat Ankloppen un seggt. »So, Herr Probst, nu stellen Se mi man noch mal de Frag'!«\nJa, so un so. – De Probst hett noch nich mal utredt, da gröhlt de Schohster: »Hans Quast, de Möller!«\nScholvadder is de Schohster nich worrn.\nDe falsche Daler\nDar weer mal en Hofpächter, de günn' keenen Minschen wat as sik sülben, he gev sin Lüd Achterkorn un lütten Lohn un dreev ehr liekers an, as wenn se Sklaven weern. Tom Schien awer güng' he flietig to Kark. As he mal wedder in de Kark seet un de Klingelbüdel rümgüng', smeet he ok sin Geldstück rin. Darto harr he sik en groten, olen, koppern »Skilling Danske« utsöcht, awer en richtigen preußschen Daler darbisteken, üm sin Nahwerslüd de Ogen to verblennen. He vergreep sik awer; de Daler keem in den Klingelbüdel un dat Kopperstück gleed wedder in de Tasch.\nAn dissen Sünndag füll' dat Klingelbüdelgeld an den Köster. He wunner sik bannig, as he en Daler mank all dat lütte Geld liggen seeg, un grüwel nah, wat he woll för en goden Fründ un Günner hatt harr.\nAn'n Nahmiddag, as he grad mal ut sin Finster kiekt, – wer bögt dar nah de Port rin? – de Hoffpächter.\nNu wüß de Köster Bescheed: de wull den Daler wedderhaln. Nu harr he all siet Jahr un Dag en falschen Daler liggen, de sik ok mal mank dat Klingelbüdelkopper funn' harr un tusch em mit den rechten üm. Flink sett he sik in sin' Lehnstohl, de lange Piep in de Mund un en Zeitung för de Ogen. Da klopp dat ok all an. »Herein!«\n»God'n Dag, Herr Möhl, wat ik seggen wull – nee, ik will nich erst sitten – nehmen S' nich öwel, Herr Möhl, ik hev mi vergrepen – ganz vergrepen hev ik mi hüt morgen in de Kark –, ik wull en Achtschillingsstück in den Klingelbüdel steken un hev en Daler rinsteken – un dat is doch in disse slechte Tied to veel, dat künnt wi Buern uns hüttodags nich erlauben –, nehmen Se nich öwel, Herr Möhl, gewen Se mi den Daler wedder, un hier is en Achtschillingsstück.«\nNun weer ja de Köster an't Wort: »Ja, beste Herr, dar weet ik nicks von, wüllt mal sehn. Dat Geld liggt' hier in de annere Stuv noch so up'n Disch, as de Karkendeener dat dar utschütt hett. – Süh, dar is ja en Daler!«\n»Danke, Herr Möhl, nicks för ungod!«\nFlink weer he wedder ut de Dör un hög sik, dat he tweeunddörtig Schilling rett harr.\nWat hett he sik awer verfehrt, as de Daler nich klingen un nümms em hebben wull. De Köster awer hög sik, dat he mal en olen Foß fungen harr, de em un den Pastoren all so mennig Jahr mit Achterkorn, slechte Mettwust un mager Höhner bedragen harr.\n(Ut de Travgegend.)\nEn Fru in de tweete Etasch' weer vör dull bi't Reinmaken, un bi dat Remanten keem se en' Blomenputt to nähg, dat he dat Gliekgewicht up de Finsterbank verlör un up de Strat füll. Gliek darup hör se en Schimpen un Snacken. As se rutkeek, seeg se all en Hümpel von Minschen üm Eenen tosamen, de wedder upstünn'. Se mök, wenn't ok to lat weer, dat Finster to, sett sik in'n Lehnstohl un töv nu up den bösen Nahklapp. Richtig, dar keem all en Mann de Trepp rupstiegen. As se de Dör apen mök, weer dat ehr eegen Mann, awer ehr füll' doch en Steen von't Hart un se röp verlüchtert ut:\n»Gott Lov un Dank, dat du dat büst. Ik harr all Angst, dat harr en' annern drapen!«\nDoktor Wuth weer en geplagten Minschen: abends lat un morgens fröh ümmer up de Landstrat.\nMalins würr he fröh wedder ut dat Bett halt. He wull grad dat Rezept schrieben, da keem sin Husknecht rin un säd, dat de Muerlüd, de en nien Peerstall för den Dokter buen, keen Tegelsteen mehr harrn, un dat he se forts bestelln un haln schull. De Dokter schreev ok flink dissen Zettel ut.\nWat hedd de Tegelmeister sik achter de Ohren kratzt, as he den Mixturzettel to sehn kreeg. Un wat hadd de Aptheker sik de Brill putzt un toletzt lacht, as teindusend Tegelsteen von em verlangt würrn.\nUns' Discher Borkmöller weer en heel swiegsamen Minschen. He säd nich mehr, as he jichens nödig harr, am leevsten nich mehr as Ja un Nee. He meen, sin Warktüg, Huwel, Hamer un Sag, snack för em mit.\nMalins weer he all fröhmorgens bi to kloppen un to nageln, dat de ganze Kat man so dröhn. Sin Nahwer, de Snieder, weer ümmer heel nieschierig, keek in't ap'ne Finster un frög: »Na, all so dull bi de Arbeit?«\n»Makst du en Kist?«\n»För Buer Tietens.«\n»Woans is dat denn kamen?«\n»De ole is up.«\n»Dat hev ik mi woll dacht; toletzt hett alles mal en Enn.«\nSo snacken se noch en Stremel wieder, de Discher von de Peerkrüff, de he för Buer Tietens mök, un de Snieder von den olen Vader Tietens, denn he in'n Sinn harr, un den he nu för dod höll.\nFlink dreih he sik üm un löp von een Hus in't annere: »Hebbt Ji ok all hört, de ole Vader Tietens is dar nu ok ja mit lank?« Un wenn een un de anner dat nich glöwen wull, denn sett he hento: »De Discher hett mi't seggt, de würr't nich seggen, wenn't nich wahr weer, un dat Sark hev ik sülben sehn.« As he nu dat halwe Dorp all affkloppt hett, un von'n Dörpsplatz nah de Achterhörn rin bögt – wer steiht dar un snackt mit Korl Göben? De ole Vader Tietens, – un ganz kandidel is he! – Junge, wat verjagt sik de Snieder! Flink kehrt he üm un lett in de Hüser, wo he all west is, den Doden wedder lebennig warrn. Bi den Discher hett he sick awer so bald nich wedder sehn laten.\n(Ut de Nah un von de Säbarger Landstrat')\nDe Graf un de Paster\nDar weer mal en Graf, un dar weer mal en Paster, de kunn' sik dörchut nich verdregen. Wenn de Graf mit sin Jägers nah de Jagd in'n Krog seet, so schimp he up den Paster, un wenn de Paster up sin Kanzel stünn', denn dunner he von en gewissen Jemand, dat man dat mit'n Tuhnpahl an de Wand föhln kunn, dat he den Grafen meen.\nEenmal seggt de Graf to sin' Jäger: »Snied mi mal den eeken Schacht ut'n Knick; dar will ik hütabend den Paster dat Fell mit versahln.« De Jäger mutt dat je dohn.\nAs't nu gegen Abend keem, schick de Graf sin' Deener hen nah den Paster, he müch doch mal up't Sloß kamen; denn he, de Graf, harr em, den Paster, ganz notwennig wat to seggen. De Deener awer wüß Bescheed un wahrschu den Paster, he schull man leewer to Hus blieben. Awer de Paster weer nich bang', steek sin laden Duwweltpistol in de Rocktasch un güng' mit den Deener up't Sloß.\nAs nu de Paster bi den Grafen alleen weer, gev bald een Wort dat anner. Se keemen bald in Striet un up'nmal lang de Graf den Eeken ut de Eck un fragt den Paster: »Kennst du Moses sin' Zauberstab?«\nAwer de Paster weer nich bang', fohrt in de Rocktasch un höllt den Grafen de Pistol up de Bost: »Kennst du denn ok Aron sin Füerfatt?«\nDa leet de Graf den Knüppel sacken un de Pastor steek sin Scheetding wedder in de Tasch un säd:\n»Wenn de Herr Graf mal wedder en Frag' ut de hillige Schrift stellen will, kann he mi gern mal wedder ropen laten!«\n(Bi'n Schübarg rüm.)\nDat givt Minschen, de nix wieder liggen laten künnt as Möhlsteen un glöhnig Isen. Awer Bodder stehlen is ok nich licht.\nDe Buer Jürn Maaß harr'n Nahwer, de stell' sik oftmals so gegen Abend in, wenn't schummerig würr, un harr denn ümmer wat to dregen, denn mal'n Korf un denn mal'n Kann' un de stell' he denn up de Vördeel (fröher heet dat Flett) bi dat Schöttelbort hin. He wüß dat so intorichten, dat he in'n Düstern, wenn grad jemand mit de Lücht in'n Kohstall oder bi dat Hackelssnieden up de Deel weer, wedder rut müß.\nNu mark de Fru Maaß all lang', dat ehr denn mal en ganze un denn en halwe Slag Bodder fehl', de se dar up dat Bort stahn harr. Un dat jedesmal, wenn de Nahwer dar west weer.\n»De schall Lehrgeld geben!« säd de Buer.\nIns is de Besök wedder dar un treckt wedder aff, as alles schön düster is. Keen Minsch kümmert sik üm em un so fummelt he en halwe Slaag Bodder nah sin Hot rin.\n»O Nahwer, kumm noch mal wedder rin. Ik wull di noch mal watt seggen.« Un dormit hedd Buer Maaß em ok all bi'n Arm un schüfft em up de Bank bi den Aben. »Kumm, huk di noch'n beten dal, ik will di disse schöne Geschicht ut min' nien Kalenner mal vörlesen.« He list twee lang un twee breed, de Geschicht will keen Enn' nehmen.\nUn de Nahwer sitt dar mit'n Hut up den Kopp achter'n Aben, un de Bodder löppt em man ümmer so bi Näs un Ohren dal.\n»Minsch, wat sweetst du un noch darto – Bodder?«\nAs'n Hund ahn' Steert schöv he sik aff.\n(Ut Todendörp in Stormarn.)\nDe kloke Fischer\nDar weer instmals en Fischer, de stell' abends en Nett för Aal un Heek ut un läd en Isen för den Voß. As he den annern Morgen bitieds hengüng', fünn' he ünnerwegs en Büdel mit Geld. Da weer he vergnögt un säd: »Nu künnt ik un min Olsch up uns olen Dag' noch mal'n god Leben hebben.« Awer da schöt em dat in'n Sinn, wenn sin Fru dat ins nahsäd, denn kunn he to Gericht lopen, un müß he't all' wedder utdohn. Mit de Gedanken leep he wieder, un as he bi dat Nett keem, seet dar en Heek in, un as he bi dat Isen keem, seet dar en Foß up. Da nehm he den Heek ut dat Nett un bröch em up't Isen, un den Foß nehm he von't Isen un bröch em in't Nett, un den Büdel mit dat Geld läd he wedder in'n Stieg hin. Da güng' he wedder to Hus un säd to sin Fru: »Dat is so schönes Wedder; wüllt wi nich mal eben nah dat Fischnett un dat Foßisen kieken?« Ja, säd se, un güng' mit em. As se up den Stieg keemen, fünn' se dat Geld un weer von Harten vergnögt. Da scharp de Mann ehr dat in, dat se dat nich nahseggen schull, un se lav em dat, dat se dat ok nich dohn wull. Da güng' he mit ehr nah dat Nett, un da fünn' se den Foß, un as se bi dat Isen keemen, fünn' se den Heek. »Nu lat uns to Hus gahn«, säd de Mann, »denn de Amtmann is ok all up, un de Düwel kiekt em de Papieren dör.«\nDe Fischer un sin Fru deeden von de Tied an nicks mehr un levten dar god von. Awer up de Duer kunn de Fru nich swiegen. As se mal mit en paar Nahwerschen bi en Köppen Tee seet, verplapper se sik un säd't nah. Dat duer keen dree Dag, da wüß dat ganze Dörp, dat de Fischer Geld funnen harr, un de Amtmann hör hat ok. Da müß de Fischer to Gericht un würr daröwer befragt. He säd awer, dat weern Lögen, wat de Lüd säden. Da leet de Amtmann sin Fru haln un frög ehr, wat se Geld funn' harrn. Ja! säd se, dat harrn se. Da keek de Amtmann den Fischer ganz ernsthaft an; de Fischer awer beer, as wenn he lach un säd: »Min Fru kann woll wat seggen, de is mall.« – »Wat is dat?«, füll de Fru em in't Word, »ik weet dat noch ganz genau; dat weer densülbigen Morgen, as wi den Foß in dat Nett un den Heek up dat Isen fungen harrn.« As de Amtmann dat hört harr, füng' he an to lachen, dat he sik dat Lief fastholn müß. »Ja, Herr Amtmann«, säd de Fru, »ik weet dat noch näger, dat weer an den sülbigen Morgen, as de Düwel in Ehr Hus regeer un Ehr Papieren dörkeek.« – Sackerlot! wat mök de Amtmann da för'n Gesicht: »Pedell, kamt gau her un bringt de Fru rut; de Fru is mall.« – »Hev ik dat nich seggt, Herr Amtmann?« säd de Fischer. »Ja,« säd de Amtmann, dat is so, Ji sünd unschüllig, un Ju Fru is wiedlöftig worrn.«\nDe veer Namenvetters\nIn de Stadt weer mal een Dokter, de heet Berg. En netten Mann mit en griesen Vullbart. De föhrt mal to Lann' un dröppt in Runshagen en Buern de heet Dal. De Dokter höllt still un seggt: »Gemorgen; de Lüd seggt ümmer, Barg un Dal begegent sik nich, un nu drapt se doch tosam. Wo wüllt Se hin, Dal?«\n»O, ick wull mal na Tagendörp. Dar wahnt so'n Rahmaker, de makt ganz verdöwelte Stövmöhln (Kornreinigungsmaschinen). Dar lat ich mi en maken un wull nu mal sehn, ob se farrig is.«\n»Dar will ick ok hen, denn föhren Se man mit.«\nDal hukt mit up, un so snackt un smökt se sik na Tagendörp.\nIn'n Krog bi Mudder Dwingersch kehrt se mal an, köpt sik en Krog Beer, un wer kümmt rin? De Buer Dalbarg ut Langenmüssen. Em weer en Peerd dodbleben; nu wull he mal sehn, ob he sik mit Hans Stahmer üm den fiefjöhrschen Wallack eenig warrn kunn.\n»Nu warr't je woll rieten,« seggt de Dokter, »wo kamt denn all de Dal un Barg her?«\nDa grient de Weertsfru, buckt ut de Stubendör un röppt de Trepp rup: »Kamen Se man bald rünner, sünst ward de Kaffee kold.«\nDa pultert jemand de Trepp rünner, kümmt in de Döns rin un sett sik an den Kaffeedisch. Mudder Dwingersch seggt: »Dat ward Tied, dat Se an't Geschäft kamt, Herr Bargdal. Se hebbt all veel to lang' slapen.« Herr Bargdal weer nämlich een Lübecker Tügkopmann, Plünnkerl säden wi fröher, un hauseer de Gegend aff.\n»Kennt de Herrn sik? Herr Bargdal ut Lübeck.«\n»Nu treck ik aff,« seggt de Dokter, »wer weet, ob nich noch mehr kamt, sünst finnt wi uns gar nich wedder utenanner.«\n(Ut de Dörper bi Trittau.)\nDe Buer mit sin Fru\nWenn twee Minschen togliekertied hohjappt (gähnen), denn levt se noch en Johr tosam. Dat weet jedereen.\nNu weer dar mal'n Buern, de müch sin Fru ni mehr lieden un he wull se bannig gern los sien. He keem toletz' up den Gedanken, he wull ehr in'n Wohld uphangen. Merrn in't Holt wüß he eenen Bom mit en sieden, sekern Telgen. Dat weer awer all gegen Abend un ok wied to gahn. So werrn se beid möd worrn un de Fro hohjappt un seggt: »Ik warr all möd, Vadder, oo – ha!«\nUn as se nu noch darbi is, da stickt dat bi em an, he mutt ok hohjahnen un seggt, wiel se nu doch een Johr tasam leben doht: »Na, Mudder, denn lat uns man wedder to Hus gahn!«\nUn dat anner Jahr harr he sin dummen Grapen vergeten.\nDickverdreben seet de Buer in de Isenbahn, beide Dumen öwer de Westentaschen hakt un en fette Zigarr in de Mund. Up de nägste Statschon – ik schall leegen, ob dat in Rendsborg oder Flensborg weer – steeg so'n Kerl von Student in, hantier mit sin' Kuffer un Schirm un kunn de Dör nich fast tokriegen. Dat mök den Buern Spaß, he baller de Dör to, nöhm den Finger un tuck sik erst vör den Kopp un denn up dat Handgelenk un seggt darto:\n»Hier! awer nich hier!«\nDe Student beer so, as wenn he dat nich verstünn', awer kribbeln däh em dat doch. As se en Viertelstunn' föhrt harrn, füng' he bi de Finstervorhäng' und toletz ok bi de Notbrems an to fummeln. He beer, as wenn he dat Griff nich dal trecken kunn. Un richtig! De Buer güng' up den Liem.\nHe stünn' up, reet mit en Knuff dat Ding dal un wull grad wedder wat to den Studenten seggen. Da höll ok all de Tog, un nah en Ogenblick weern en paar Isenbahners bi em, stellen ehr Verhör mit em an un laden em nich heel fründlich in, en düchtigen Griff in sin' Geldbüdel to dohn.\nAs de Student utsteeg, tuck he sik erst up'n Arm un toletz vörn Kopp un säd ok darto: »Hier! awer nich hier!«\n(Meern ut Holsteen.)\nEn Buer harr sin Speegel fallen laten, un nu kunn he sik garnich den Bart affnehmen. As he nu all ganz rugmulig weer, mök he sik up to Stadt, üm sik en nies Speegel to köpen. Nah langes Söken fünn' he an'n Marktplatz en grotes Hus, un dar weern ok Speegels in alle Aarten to köpen. He seggt to de Ladenmamsell: »Du, giv mi mal'n Speegel. – Kannst du nich hören? Du schast mi'n Speegel geben. Du, du ole dwatsche Deern, du!« Dat Fräulein ward heel stutzig un löppt nah den Herrn, dat dar so'n frechen Buern is, de ümmer »du« to ehr seggt.\nDa kümmt denn ja de Herr sülben un fragt, wat he wünscht. »Ja, du kannst mi mal so'n lütt Speegel tom Bartschrapen geben, du weest jawoll, wat ik meen. Hest mi verstahn, du?« Da fragt em de Kopmann, worüm he denn so mit de Dör in't Hus fallt un gliek »du« seggt.\n»Je,« seggt de Buer un grient, »dar steiht ja öwerall in't Ladenfinster anslagen, dat dat bi Dutzen billiger is.«\nDa lacht de Kopmann, un se ward sik ok gliek üm den Pries eenig. As de Buer betahlt hett, will he dat Speegel so in de Tasch wrangen, un de Kopmann seggt: »Ik will't erstmal en beten inslagen.« He meen in Papier. Dar wull de Buer awer nix von weeten un säd: »Ne, inslagen warr't woll wedder fröh genog!«\nDisse Geschicht würr veel in't Ahrensbörger God in min Jungsjahrn vertellt, as dat He- und Du-seggen uphöll' un dat Se-seggen mehr upkeem.\nDe starke Tobak\nMerrn in en groten Wohld stünn' de düstern Dannen so dicht tosam, dat keen Sünnenstrahl up he Eer kamen kunn. Dar weer ok en swarte Waterkuhl, un grote Steen leegen öwerall wild herüm. Dar tru sik keen anner Minsch hin as de Jäger. Se munkeln all', dar wahn de Düwel. Se wahrschuen ok oftmals den Jäger; awer de säd denn ümmer: »Ik bün vör den Düwel nich bang', lat em man kamen!«\nAs he sik nu eenmal noch lat in't Holt upholn harr un kum den Weg dörch de Sneesen finn' kunn, stünn' mit'n mal de Düwel vör em. He kenn' em nich, dach sik awer gliek, dat de Satan dat weer.\nDe frög em denn nah den rechten Weg un sünst allerlei. Toletz ok nah dat Ding, dat he öwer de Schuller hängen harr.\n»Dat is min Tobakspiep.«\n»Wat ward dar mit dahn?«\n»Dar smök ik mal ut to min' Tiedverdriev.«\n»O, dat Smöken müch ik ok woll lehrn.«\n»Dat is licht to lehrn, paß man god up. Dit Enn stickst du in de Mund un fangst gehörig an to sugen.«\nDe Düwel süggt nu ut Kröpelskraft, un de Jäger fangt bi den Hahn an to fummeln.\n»So nu steek ik an, nu sug man fix to!« Darmit drückt he beide Drückers up'n mal aff. De Düwel fangt an to prusten un to speen un schriggt. »Junge, dat is awer starken Tobak!« un makt, dat he in sin Lock kümmt. Hett sik ok nümmer bi den Jäger wedder sehn laten.\nDe Geschicht is all heel old un öwerall to Hus, blivt awer ümmer jung.\nDe veermal dode Pap von Lüttensee\nIn olen Tieden weer in Lüttensee en Kloster. Se wiest noch de Städ in he Mitt von't Dörp, wo de Kark stahn hett, un de Krog an de Landstrat ward mitünner von öllere Lüd noch »up'n Kloster« nöhmt.\nIn't Kloster is malins en Pap west, de hett sik, wenn de Buer, de damals up dat Peemöllersche Hus wahn, mit Holt nah Hamborg föhrt is, von den sin Fru mit Eeten un Drinken god plegen laten.\nEenen Abend seggt de Buer to sin Fru, dat he den annern Dag to Stadt will. Se weckt em denn ja den annern Morgen rechttiedig. He kann sik awer ganz un gar nich vermünnern un seggt: »Ik kann keenen Sticken vor Ogen sehn; mi is alles düster un swart; ik mutt man to Hus bliewen.«\nSo bliwt he denn dar. As de Sünn' nahsten so recht warm schient, seggt sin Fru to em: »Ik hev den utdöschten Weeten in de Sünn' kregen; du schullst de Höhner dar man von affholn.«\nHe stellt sik nu je ümmer blind und tuntig an un lett sik von ehr nah'n Garn trecken. Dar mutt he sik bi den Dutt Weeten up en Hüker dalsetten. Se givt em en Sweep in de Hand, dar mutt he immer mit hin un her weihn.\nNun kümmt de Pap, un de Fru swiestert em to, he schall mal lies in de Döns gahn; se will em wat schönes Eeten maken, Häk mit Botterstipp. Se vertellt em ok, dat de Ol öwer Nacht blind worrn is. Se geiht in de Kök. Den Pap awer ward de Tied lang, un he leggt sik in dat Kuzbett un slöppt in. Wieldes hett de Fru dat gewaltig hild bi ehr Kaken. Se löppt toletzt ok mal in'n Goarn, en beeten Petersill un en Stang' Marrek to haln.\nDa springt de Buer flink up un kiekt in't Finster; denn he is je garnich blind. As he nu den Pap in de Stuv fürchterlich snarken hört un de Mund wied apen süht, löppt he nah de Kök, nimmt den Putt mit smölte Botter un gütt de den Pap in' Mul. Da sett he sik wedder ganz still bi den Weeten dal.\nAs de Fru wedder rinkümmt un den Pap tom Eeten nödigen will, sprickt un drickt he nich, lett sik ok nich rippen un rögen; he is dod.\nNu givt dat en groten Larm in't Hus, un nu is gode Rat düer.\nDa besinnt se sik, dat he Schohster up de Rahwerschop dat ümmer nich lieden kann, wenn jemand in sin Finster kiekt. Se lat den Doden erstmal liggen, stellt em awer an'n Abend, as dat schummerig worrn is, dicht achter den Schohster sin Finster.\nAs de Schohster noch mal an sin' Disch geiht, süht he, dat dar en Kerl in't Finster schult. Em löppt gliek de Gall öwer und he seggt: »Töf man, di will ik betahlen; glup du un de Deuster!«\nHe nimmt sin' grötsten Leisten un smitt den Kerl piel dörch't Finster darmit an den Kopp, dat he rügglangs dalfallt. De Schohster löppt rut, un as he den Pap dod liggen süht, meent he je nich anners as dat he em dodsmeeten hett. He besinnt sik awer; dat sin Nahwer en Bom mit riepe Appeln hett, in den dat Jungvolk stiggt, Appeln to musen. So driggt he den Doden in den Appelbom un sliekt wedder sacht in sien Kat.\nDe Appelbuer hett all lang up den Deef luert und geiht bi nachtslapen Tied nah sin' Appelhoff. Da ward he den Kerl in den Bom gliek gewahr un smitt mit en armdicken Knüppel nah em, dat he rünnerplumpst und dod liggen blivt. Wat nu? Em kümmt in Gedanken, dat den annern Dag dat Trittauer Markt is. Kum is den annern Morgen de Sünn' upgahn, so sett he den Pap up'n Wagen, spannt en blinn' Perd vör, dat awer den Weg heel god kennt, un föhrt los to Markt.\nAs se up't Markt kamt, deiht he den Pap dat Lai in de Hand, stiggt aff un seggt: »Nu föhr man to; ick mutt hier mal eben nah dit Hus rin!«\nAs de Pap nu up dat Markt kümmt, wo dat arme Peerd je keene Ahnung von hett, jagt he allerwegens up los un ritt Telten un Boden üm. Da fallt de Lüd öwer em her un slaht em so dull, dat he von'n Wagen fallt un för dod wegdragen ward, ditmal to veerten un letztenmal.\nDe Wilddeewerie weer fröher bi uns to Lann' gar keen grotes Verbreken. »Blot nich fatkriegen laten«. De grötste Scharpschütt up dit Flach is woll Eidig west. He weer so berühmt, dat de grote Künstler Otto Speckter ut Hamborg en Bild von em teekent hett, dat noch hier un dar an de Wand hängt. Leeder würrn up em dicht, de up de Jahrmärkte to den Nudelkasten sung'n würrn.\nDamals weer de Jagd königlich oder gräflich. Dat veele Wild däd de Buern groten Schaden, un so seegen se gern, dat Eidig dar en beten mit uprüm. Darför weer he ehr denn ok erkenntlich un smeet ehr mal en Griesen oder gar en Reh in'n Schummern in de Blangdör. Up besonners goden Fot stünn' he mit de Daglöhners un Holthauers, de em en goden Stand nahwiesen oder em sogar driewen un slepen hülpen.\nDe Jägers, Försters un Holtwahrers awer weer he en Dorn in't Og. »He bringt uns noch ut Amt un Brod!« Se kunn' em nich habhaft warrn. He harr en bannig scharpen Rüker. Wenn se keemen, weer he grad eben dar west.\nVör luder Wehldag' hett he noch Schindluder mit ehr speelt. He hett ehr den Hot von'n Kopp, den Knop von'n Rock, den Hacken von'n Stewel un den Buddel vör'n Hals wegschaten. En paarmal hebbt se em sodennig umzingelt, dat se em bi de Bücks kreegen. Un likers wüß he ehr wedder ut de Fingern to kamen. In't Holt kneep he ehr ut, leet nah sick scheeten, stell sick, as wenn he drapen weer un man een Stunn' mehr to leben harr. Keemen se dann mit en Wagen oder Bör, so weer de Vagel wedder utslagen. Malins harrn se em all in en Backhus sparrt un twee Wachten stünn' darvör. Da güng' he baben dörch de Dackpann' un leet de Posten den lerrigen Backaben bewachen. Toletz keem en Slaukopp up den Infall, se wulln em nah Amerika schicken. Eidig weer ok doch woll all de Borrn ünner de Föt to heet, un so güng' he up den Vorslag in. He leet sik nah Hamborg bringen, Reisgeld geben un schipper öwer den groten Diek nah dat Land von de grote Frieheit, wo damals noch Dusende von Büffels herrenlos umherlöpen, Millionen von Felsenduven de Sünn' verdüstern, von all' de annern Tiern ganz to swiegen. – Vellicht is em dar in de Wildnis doch dat Krut un Lot utgahn, denn he schall toletz in en Stadt, wo veele Dütsche wahnen, en Krogwirtschaft bedreeven hebben. Annere wüllt em sogar noch wedder in Hamborg sehn hebben.\n(Rund bi'n Sassenwohld rüm.)\nHans Bröcker ut Lütten-Hansdörp weer nich tofreeden, wenn he nich en lütten Spaß maken kunn. Mal harr he en halv Dutz Frünn' ut dat nächste Karkdörp to sin' Geburtsdag inlad't. As se nu all' up de lange Bank achter den groten Eekendisch, wo dat Bodderbrod in grote Hupen un de vullen Gläs mit Punsch up stünn', sik dal sett harrn, brök de Bank dal un se huken alltosam up den Fotborrn, denn he harr een Been von de Bank losmakt, dat se tom Ümkippen keemen. Awer dat se schimpen, – den Gefallen däden se em nich. As de Schaden beetert weer, eeten un drünken se ruhig wieder.\nAs Hans Bröcker nu dat nächste Mal to Möhl föhr, wull he sik ok gliek mal raseern laten, denn de Stoppeln weern all arig lang worrn. He sett sik also achter up sin' Wagenborrn, leet den Bartschraper rutkamen un de kratz em ok de eene Back blank. As he darmit farrig weer, güng' dat Finster apen un he würr rinropen. Dar schull sik en Unglücksfall in't Hus todragen hebben, un he schull dat Blot stillen. Hans Bröcker luer, awer de Bartschraper keem nich wedder. He söch öwerall in't Hus, awer de Mann leet sik nich hören un sehn. He müß halv raseert to Möhl un wedder to Hus föhren un mark nu, woran he weer: dat se em dat torügg betahlt harrn.\nIn Wohldörp oder Ohlstäd, ik weet't nich mehr ganz genau wo, wahn fröher mal en heel örntlichen, flietigen Minschen; de arbeid un schaff von Morgen bet Abend, un in un bi sin Hus rüm seeg alles veerkantig ut.\nAm meisten sorg he, dat he in'n Winter wat to brennen harr. Darüm mök he in't Fröhjahr Torf un in'n Winter rad he Stubben in't Holt. De kunn sik fröher jeder ahn Geld rutkriegen. An de Südwand von sin Kat harr he de tweimakten Stubben bet hoch ünner de Ösel upstapelt.\nAs't nu eenmal wedder Winter weer, keem em dat so vör, dat sin Stubben so rietend affnehmen, as wenn he woll en stillen Liekedeeler harr. He mök an de böwelsten Stubben Krüzen un Teeken, un de weern denn ok bald verswunn'.\nHe harr en anslägschen Kopp un harr bald en goden Infall. He bohr in mehrere Stubben en fingerlanges Lock, mök dat vull Scheetpulwer un smeer dat baben mit Lehm to, dat man dat nich sehn kunn. – Nah eenige Dag' geiht de Muermann dar vörbi, un uns' Katenbuer fragt an, wo he hin will. »Och«, seggt he, »ick schall den Hawerkamps-Buern sinen Backaben wedder upmuern, de is em gestern Morgen bi't Inböten ixplodiert. He hett mit Dannenstubben bött un de hebbt jawoll to veel Knallgas entwickelt.«\n»Na«, seggt de Katenbuer, »denn weet ick nu ja ok, wo min Stubben bleewen sünd; awer de ward woll nich wedder kamen.«\nMennigmal ward de Geschicht ok so vertellt, dat de Slaumeier all up de Luer stahn hett un gliek dar weer, as de Backaben in de Luft güng'.\nIn de Probstie lev mal en rieken Buern, de heet Hans Hawerland. He harr en grote Rönn', de ümmer drög weer. Un wiel he nu mennigmal Een' öwern Döst drünk, so keem he dar bunt hinlank. Darbi harr he noch de Gewohnheit, dat he toslöp, sobald he to sitten oder to liggen keem.\nMalins wull he mit sin' Jung en Fahln von de Wischen to Hus haln. Se stiegt in't Boot un stakt den Strand hinlank. As se dat Deert fat kreegen hebbt, lett he den Jung to Hus rieden. He will sik wedder in'n Kahn to Hus staken. Dat is awer heel hitt, he ward möd, leggt sik lingelank in den Kahn dal un slöppt in. Wieldeß keem en Wind up un dreev em ümmer wieder in de See rin.\nAs he upwakt, kann he keen Land un nich mal mehr den Schönbarger Karkentorn sehn. As he nu süht, dat keen Ropen un Rehmen wat nützt, leggt he sik wedder dal un runkst wieder.\nNah lange Tied gev dat en Stot: dat Boot seet an Strand. He klasper sik rut, un de Lüd leepen tosam. Hans kunn awer keen Wort verstahn, un so mark he denn, dat he an en dänsche Insel landt weer. Dat weern awer gode Lüd up Langeland, se versorgen em mit Eten un Drinken un as nah en paar Dag en Schipp nah Kiel föhr, da bünn' he sin Boot achteran, un he kunn wedder bet nah Ellerbek slapen.\nDar keem en Wagen un de föhr em mitsammts sin' Kahn nah Schönbarg. Dar harrn se em all för dod utropen, un sin eegen Fru reet vör em ut, bet se sik toletz wedder an em gewöhn. Kümt jemand nu mal dwatsch togang', so snackt man noch hüt von en »Hawerlandsfahrt.«\n(De Dichter F. Weber hett dat Stückschen all mal in Riemels fat. Awer de Probstier vertellt dat leewer in ehr Alldagssprak.)\n»Dar is keen Putt so scheev, dar paßt en Deckel to«, seggt dat Sprickwort. Un so kreeg de Buer von'n Lünkenhoff ok noch toletz en Fru, so'n halvsleeten Minsch, as man woll seggt.\nAs de Hochtied nu ut weer un se to Bett stiegen wulln, säd de Fru: »O Hinnerk, ik kann dat Licht nich utkriegen!« Ehr Mund stünn' nämlich nah links röwer, un so puß se ümmer rechts vörbi.\nDa müß he denn wedder ut dat Bett rut un füng an to pusten un puß un puß, awer – he kunn't ok nich utkriegen, wiel he mit sin Mundwark rechtssiedig weer. Da buck de Fru ut de Dör: »Trina!« – o kumm mal her un mak uns das Licht ut!« Trina keem, awer se weer ok nich instann'; denn ehr böwelste Lipp hüng' as en Füerhardskapp öwer de ünnerste röwer. Se pust un jammer een üm't anner: »Ick hev doch all so mennig Licht utpust, awer hüt Abend bün ik ja woll reinweg behext.«\nSe müß dat Spillwark upgeben, un nu müß Hans, de Knecht herkamen. Awer Hans tier sik ok vergevs darmit aff. So as de Deern dar ümmer vör dal blast harr, so pust he mit sin Sneeschüwerlipp dar vör nah baben. »So'n verdreihten Kram!« schimp he un tröck wedder aff.\nEn ganze Tied beraden se noch. Da müß de ole Moder ut de Achterstuv herropen warrn. Ja, ja, de Olen hebbt all mehr Erfahrung. Se lick an'n Dumen un kneep dat blaken Licht ut. Da kunn' se all' ruhig to Bett gahn.\n(Lang den olen Ossenweg.)\nDat lütte Brod\nEn ole Bäcker in de Achterstrat würr gräsig von den Giez plagt. He back dat Brod so lütt, as he man jichens kunn. So harr he denn von sin Kunn' vonwegen de lütten Rundstück, de man binah dörch't Slötellock steken kunn, un de dünnen Bodderkoken veel totohören. Nu harr he up de Vördeel ok en Papagei in en Trallenbur stahn. Wiel de Papagei nu jeden Dag den Snack von dat lütte Brod to hören kreeg, pappel he dat bilütten nah.\nDat keem so wied, dat de Bäcker ok toletzt achter de Trallen to sitten keem, un as he wedder los weer un de Vagel em mit »dat lütte Brod« empfüng', da dreih de Bäcker em dat Gnick üm un smeet em abends in'n Rönnsteen; he dach, de Rotten würrn em nachts woll haln.\nAs dat nu gegen Mitternacht keem un alle Lüchen utpust weern, keem en dune Kerl lank de Strat tummeln un füll' dicht bi den Papagei dal. De weer awer nich ganz dod un kreih em an: »Hest ok wat von't lütte Brod snackt?« De Kerl verjag sik bannig un würr wedder nüchtern; he wüß wedder, wo he weer un lang' den Bäcker sin' Papagei nah veeles Ankloppen in de Dör. Ditmal hedd de Bäcker em ganz dodslagen un up en Städ inpurrt, wo keen Sünn' un Maan schient.\n(Dithmarschen, un von Büsum bet Bagdad.)\nFritz Reuter lett den Papagei sin Frag' all as Sprickwort lopen un Boysen-Nienkarken hett ehr all in Riemels bröcht.\nWat de Schufkar seggt\nDar weer mal en Daglöhner, de güng' binah den ganzen Sommer to Moor un mök Torf. Gewöhnlich harr he sin Schufkar mit, un abends bröch he en ganzes Föder drögen Torf mit to Hus. Uennerwegs müß he öwer't Feld un ok en Strämel dörch en Dannenholt. Damals gev dat noch öwerall veel Wild, Hasen und Reh. So keem he denn up den Gedanken, sik aff un an en Braden to scheeten. Dat güng' ok en paarmal god.\nAs he eenes Morgens wedder loskarjolt, de Flint in'n Sack up de Kar, kümmt em dat so vör, as wenn de Schufkar, de he in mehrere Dag' nich smeert harr, en eegen Sprak hett un jümmer langsam seggt un piept:\n»Kehr üm, kehr üm'.«\nHe kehrt sik dar awer nich an, tövt up't Moor, bet dat abends schummerig un newelig ward, un schütt ünnerwegens an't Holt en Reh. Kum hett he dat in'n Sack bi de Flint ünner den Torf versteeken, so kümmt de Jäger dwas öwer de hogen Koppeln to staken. Da jagt de Daglöhner bannig flink to, un de ole Schufkar seggt jümmer flinker:\n»Dat hev'k mi dacht, dat hev'k mi dacht!«\nAwer de Jäger harr längere Been un kreeg em bi de Slevitten, nehm em de Flint un dat Reh aff, un nahsten müß he noch dree Dag' in »Johann Mus sin Fack« brummen.\n(Duvenstadt an de Alster.)\nDat sware Bünnel\nEn gelehrte Doktor, de mal en Reis' to Fot mök, (en Student, de to Hus wull un keen Geld harr), harr sik nah en lange Wannerung ut Mödigkeit in't Gras an'n Weg dalleggt. Da keem en Buer mit en paar starke Peer anföhrn un frög em, ob he mitföhren wull.\nDat nehm he denn ja ok mit groten Dank an un sett sik bi den Buern up dat Brett. Sin swares Bünnel awer mit allerhand Kleedaasch, Brod un Böker behöll he up den Puckel. As he darmit den Buern en paarmal mit stött harr, wenn't mit den Wagen mal en Stot gev, frög de Buer em, ob he dat Bünnel nich achter in den Wagenkasten smieten wull, dat Drägen harr he doch garnich nödig.\n»O gern!« seggt de Gelehrte, »dat doh ik gern, wenn he dat Bünnel ok noch mit föhrn will!«\nDe Buer smustergrien un dach: Dat ole Sprickword is doch recht: »Je gelehrter, je verkehrter.«\n(Ut de Kieler Gegend.)\nTwee Daglöhners, Johann Busch un Adam Rüsch stünn' all lang' Dag för Dag bi den Vullbuern Thieß Dunker up de Grotdeel un döschen Roggen, mit de Flögel, klipp, klapp – heel knapp. Ja, knapp weert' man; denn se kreegen dat elfte Korn as Lohn, dat heet von elben Tunnen kreeg de Buer tein un se een; dat leegste awer weer, dat de Roggen nich recht lohnen wull.\nEn paar Dag' för Wiehnachten stünn' se wedder verdreetlich up de Döschlad to kloppen. All' he Buern un ok de Handwarkers sorgen för't Fest, dat se gode Kost un denn ok recht rieklich up'n Disch kreegen, un se, de Döschers, harrn nicks as Swartbrod un Kantüffeln mit Speck.\n»Wi möt uns wat stehln.«\n»Dacht hev ik dar ok all an.«\nSe möken sik ümmer mehr mit den Gedanken vertrut, un as se man erst den Willen harrn, fünn' se ok bald den Weg.\nDat weer üm disse Tied ja all heel fröh düster, un denn schull Adam, as de starkste von de beiden, bi en Buern en fetten Hamel ut'n Stall haln, un he, Johann, wull bi den Bäcker in't Finster in de Backstuv rinstiegen, wenn se all' bi de Abendkost seeten, un so veel Koken, Puffer un Fienbrod in'n Sack steeken, dat se gliek för Wiehnachten un Niejahr genog harrn.\nDe Abend keem, un se sliekern sik los. Johann keem ok richtig in den Bäcker sin Finster rin. Awer da hör he wat gahn un kreeg wieder nicks mit as en groten Büdel vull Pepernöt. Darmit keem he god weg un güng' nah he Kark, de en beeten alleen stünn' un mit Muer, Busch un Böm ümgeben weer.\nInn' Karkentorn, de üm de Tied noch apen weer, wulln de beiden Spitzbowen, as se affmakt harrn, sik drapen un den Kram deeln. He dach: Kannst ja ok all bi de Pepernöt anfangen to deeln. He nöhm ümmer dree Stück twüschen de Fingerspitzen un läd se in twee Hupen hen: Dit sünd min! – un dit sünd Adam sin! – un ümmer flinker: Dit sünd min, un dat sünd Adam sin!\nHe weer noch wacker bi to telln, so keem de Köster un wull de Bädklock trecken. Da hör he in'n Torn wat snacken. Twintig Jahr weer he dar all bi Wind un Weder, in de grötste Düsternis kamen, un nümmer harr he wat drapen. He lüster noch mal to, – richtig: Dit sünd min, un dat sünd Adam sin! Da kreeg he dat mit he Angst. Adam? dat weer ja de erste Minsch west, un de anner? Na, dat weer denn doch seeker de Düwel. He deel woll mit Adam de Knaken von all' de Minschen, de hier üm de Kark begraven leegen, de Goden von de Bösen, – anners kunn't garnich sin.\nHe je lies torügg, un da füll em de Paster in. De Pasters un olen Preesters hebbt ja ümmer allen Spökkram bespreken un verswinn' laten kunnt.\n»Herr Paster, Se möt flink mal mitkamen, so un so is mi geschehn.«\n»Mein lieber Mann, was ist Ihm denn in den Kopf gefahren? Er ist ja doch sonst vernünftig und besonnen.«\n»Je, dat is awer doch so, kamen Se mal mit, denn künnt Se sik ja von de Wahrheit öwertügen.«\nDe Paster snackt noch ümmer von »Unsinn!« awer de Köster steiht up sin Stück. Da fangt he an to klagen, dat he man so swack up de Been is von wegen den olen Rheumatismus, un ok heel hiemig up de Bost von de lange Verköhlung.\nDe Köster wiekt un wankt awer nich un bütt sik toletz an, dat he den Paster up'n Hukenack nehmen un em hindrägen will.\nDat geiht ja los. Langsam un lies peddt de Köster sik mit den Paster up'n Puckel lang den Stieg.\nNu is Johann awer all mit dat Deeln von de Pepernöt farrig un luert ut de Dör, wat de anner, Adam, noch nich bald mit den Hamel ankümmt. Nu hört un süht he wat ankamen un meent ja nich anners, as dat Adam den Hamel bringt. He röppt:\n»So, nu kumm man rasch rin, ik hev dat Messer all in de Hand un will em de Kehl rasch dörchsnieden, dat he nich erst Larm makt!«\nDe Paster hett noch garnich alles hört, da springt he von den Köster sin' Puckel raff un rönnt trotz Rheumatismus un Kortluftigkeit to Hus an. De Köster hett sogar eenen von sin hölten Tüffeln steeken laten.\nBald nahher kümmt Adam mit den Hamel. Awer se slacht em nich in den Torn aff; achtern Knick, eben buten't Dörp finnt se dat seekerer.\nDisse Spaßgeschicht ward in alle Völker siet ole Tieden vertellt, bald so, bald anners. Wer dat nich glöven will, kann ehr nahlesen in »Schimpf und Ernst« von Bruder Johannes Pauli 1522 (Nr. 46), in dat »Sassische Döneken Bok 1829« un ok in Professor Wisser sin Märken (»Giff di«). Ick hev se so upschreben, as ik se vör mennig Jahr int Kaspel Kolnkarken mi hev vertellen laten.\nDe kole Aben\nMi dünk, de Mann weer Koppersmid. Darvon keem dat denn ok woll, dat he winterdags sin' Stubenaben recht warm hebben mügg. Dat harr sin Nahwer, de Schohster weer, sik denn utklamüstert, un wiel he en groten Giezhals weer, stell' he sik jeden Abend nah de Arbeit bi den Koppersmid in un nöhm den besten Platz bi den Aben in. Dat worm den Smid denn toletz un he beslöt, den Schohster wegtoekeln. Dat füng' he so an.\nAn en bitterkolen Dag, as dat Glas up Twintig ünner den Strich stünn', tröck he sik twee Röck un twee Büxen an, börr nicks in un hüng' en olen Trankrüsel in den Aben.\nDe Schohster hög sik all. He wull sik mal gründlich dörchwarm'n. He meen, de Aben weer in vulle Glot, denn de helle Schien strahl dörch de Ritzen. De Smid snack vergnögt von dit un dat un däh, as wenn he recht up sin Jüstement weer. De Schohster awer kreeg dat so bi lütten mit dat Tähnklappern, un en Goshut nah de anner löp em lank den Puckel. As nu de Smid mal rutgüng', keek de Schohster in den Aben un würr nu gewahr, wat de Smid em för'n Schawernack speelt harr.\nAhn Adjüs to seggen güng' he rut, slög de Dör to un keem nich wedder. De Koppersmid awer lach sik in de Fust un güng' to Bett.\n(Ut't Kaspel Kolnkarken.)\nIn Hilligensteden lev mal en Mann, de heet nich anners as Paul Bodderbrod. He weer ümmer hungerbeetsch un lungerfreetsch un eet för Söben. As de Bischof mal de Karken in de Gegend visenteer, vertelln de Pastorn em ok von Paul sin Freeten un Supen up de Kösten und Högen. Da leet de Bischof em mal to sik beden un stell em vör, dat so'n Freeten un Supen garnich mehr minschlich weer.\nPaul säd dar nich veel to, as dat eene Wort: »Ik kann dat dohn un laten.«\nDat letzte Wort gefüll den Bischof un he säd, dat weer god, he keem nah dree Jahr wedder, un denn schull em, den Bischof, dat högen, wenn he dat laten harr.\nRichtig, nah dree Jahr stell' he sik wedder in, un een von sin ersten Fragen weer, ob Paul Bodderbrod sin' olen Lebenswannel laten harr.\nDa müß de Pastor bedrövt den Kopf schürrn, dat weer noch ümmer dat ole Leed mit em. So leet de Bischof Paul wedder to sik kamen un smeet em vör, dat he sin Wort von wegen dat Laten braken harr.\n»Ik hev Em nicks verspraken«, säd Paul, »ik hev dat so meent: wat ik eeten un drinken doh, dat kann ik in min Liev ok laten.«\nDat kunn he ok, denn de Lüd säden: he wög 476 Pund.\nDar weer malins en Buerdochter, de kunn nich god sehn, un keeneen von de jungen Kerls up de Nahhand un de Ümgegend wull ehr to Fru hebben. De Mudder awer wull ehr bannig gern verfriegen un kreeg en Friewarber darup los. De keem denn ok nah eenige Tied mit en netten, liedsamen Minschen an.\nNu harrn Mudder un Dochter en slauen Trick utdacht. De Mudder säd: »Kiek, Deern, hier steek ik en Knöpnadel in de Tapet an de Wand, un wenn de junge Minsch hier denn bi uns in de Döns sitt, un du weetst nicks mehr to snacken, denn fragst du mi, wat de Knöpnadel dar an de Wand to bedüden hett.«\nNa, dat dröppt denn ok so in. De Jungkerl sitt dar, un as de Mutter rin kümmt, fragt de Dochter: »Mudder, wat hett dat mit de Knöpnadel dar an de Tapet för'n Bewandtnis?« »Och, Deern«, seggt de Mudder, »de hev ik dar rinsteeken, as ik Gardinen upsteek, un hev er vergeeten; du sühst ok doch rein alles!«\nDa denkt de Jungkerl: Dat is jawoll doch nich wahr, wat de Lüd seggt; se kann doch woll ebenso god kieken as annere Minschen.\nDarmit geiht de Dochter rut; denn se wüllt dat Middageeten, en schönen Aantenbraden to Disch bringen. De Mudder stellt em up'n Disch, un de Dochter kümmt mit de Töllers, weet awer nich, dat de Mutter all binnen west is. As se nu wat up den Disch stahn süht, nimmt se ehr Schört un rakt dat von'n Disch: »O, nu hett Mudder de Handul noch up'n Disch liggen laten!« Darmit rakt se den Braden ganz vertörnt von'n Disch.\nDe Jungkerl awer is upstahn un hett sik nich wedder sehn laten.\nDe Ol wüß dat beter\nAs Kiel noch en lütte Stadt weer, güngen mal gegen Abend, as dat all schummerig würr, dree Studenten nah Düsternbrok rut. Da keem ehr en ole Professer in de Möt. He harr en Spaziergang makt un wull wedder to Hus. Se kenn' em von wieden an sien Hosten. Da möken se flink aff, se wullen sik mal en lütten Spaß mit den Olen maken. Se möken sik de Rockkragen hoch, drücken den Hot in't Gesicht, dat se nich to kennen weern un güngen nu in'n Gosmarsch tein Schritt utenanner, rasch an den Olen vörbi.\nDe eerste säd: »Guten Abend, Vater Abraham.«\n»Guten Abend, Vater Isaak!« säd de tweete un de drütte natürlich:\n»Guten Abend, Vater Jakob.«\nSe meenen Wunner, wat se darmit utfreten harrn.\nDe Ole awer stünn' still un röp ehr nah: »Dat stimmt nich; ik bün keen Abraham, keen Isaak un ok keen Jakob. Awer ik bün Saul, de sin' Esel verloren harr; nu awer hev ik gliek dree wedderfunnen.«\nTom griesen Esel\nIn en lütte Stadt weer en oles Weertshus, dat heet »tom griesen Esel«. Dar kehren de Frömden gern an; denn in de Stadt weer sünst nich veel los. Awer op de olen Stöhl un Banken an de dicken Eekendischen, twüschen he hölten Tafelwann' mit blanke Krös' un Kann' seeten se heel gemütlich. De Weert würr von Jahr to Jahr rieker un toletz öwermödig. As mal de Landesfürst bi em inkehr, bäd de Weert em, ob he em de grote Ehr andohn wull, dat he »tom Landesfürsten« up sin Schild schriewen dörp. De Fürst leet sik in Gnaden dorto bewegen. Mit Trummel un Piepen würr dat nie Schild uphangt.\nGegenöwer wahn en anner Kröger, de harr bloß wat to dohn hatt, wenn dat in den »griesen Esel« to vull west weer. De lett sik nu en schönes Schild »tom griesen Esel« malen. Wer nu as Frömdling keem, kehr dar an, un in »tom Landesfürsten« würr nich schenkt un nich schümt, nich sad't un nich brad't. Toletz würr de ole Weert argerlich, reet »tom Landesfürsten« wedder aff un sett up sin Schild »tom wahren griesen Esel«. Awer de Frömden lachen dar öwer un säden, he harr recht, dat weer he sülben.\nDen Köster sin Brill\nIn olen Tieden, as de Karken noch nich all' en Örgel harrn, weer in een lüttes Dörp en Köster, de müß de Gemeen den Gesang erst vörsingen, un denn süngen se dat nah. Üm sik dat nu en beten lichter to maken, nöhm he ümmer de Melodie »Wer nur den lieben Gott läßt walten« un bruk denn blot de Wörder hertobeden.\nEenes Sünndags, as he all dat Gesangbok torecht leggt harr mit de Brill darup, harr he noch ünnen in de Kark wat vergeten un löp flink de Trepp hendal. Da keemen de olen Karkenjungs bi un smeern em de Brill mit Smolt vun ehr Brod in.\nAs he nu wedder baben weer un wull de erste Reeg vörseggen, kunn he nicks lesen un säd:\n»Was ist denn das mit meiner Brille?«\nDe Gemeen säng' dat truhartig nah.\n»Die ist ja ganz mit Talg beschmiert.«\n»O Leute, das ist nicht mein Wille.«\nDa würrn se awer doch stutzig un sweegen still. Siet de Tied hett de Köster ümmer bannig up sin Brill paßt.\nEn Husknecht, de erst vör korte Tied von'n Lann' kamen weer, köff sik en Stück Tüg von twee Eel un bröch dat to en Snieder, de schull em dar en lakensch Jack ut maken, dat he sik in de Stadt ok sehn laten kunn. He töv veer Weeken, un güng' nah veertein Dag' wedder hen; awer de Snieder harr un kreeg de Jack nich farrig. As he nu toletz gritzig würr un sin Recht verlang', säd de Snieder, he harr dat Tüg erst krümpen müßt, un dar weer nicks nahbleeven, dat Dok weer ganz un gar inlopen.\nIn sin' Arger güng' he nu nah den Kopmann un frög den, wieveel dat Tüg bi't Krümpen verlör. Da säd de Kopmann, en Bolten Tüg verlör gewöhnlich twee Eel, mehr nich.\nHe wedder hin nah den Snieder: »De Kramer hett mi seggt, up en Bolten Tüg is höchstens en Krümp-Enn' von twee Eel to reken, un du wullt mi vertelln, dat . . . .«\n»Still, still«, säd de Snieder, »denn is ok ja alles in Ornung; denn hest du woll jüst dat Krümp-Enn' kreegen.«\n(Ut veele lütte Städer.)\nVör föftig, sößtig Jahr weer in uns' Dörp man en eenziges Klavier un dat harr de ole Köster Fehrsen. Abends in de Schummertied plegg he sik dar gern rantosetten un allerhand Stückschen hertoklimpern, de em so in't Gedächtnis keemen. Denn plegg sik sin Nahwer, de Jäger Mordhorst, bi em intostelln un totohörn.\nEenmal in'n Harvst klag de Köster em, dat de Motten in dissen Sommer ganz gräsig in dat Klavier hüst harrn. Wenn he mal wedder to Stadt keem, denn wull he sik doch von de Aptheek en Mittel mitbringen un ehr verdriewen un utrotten. Se freeten em nämlich in den Filz, de op he lütten Hamers sitt, grote Löcker.\nNu wull de Jäger em gern en Gefalln dohn. Den annern Abend keem he wedder un säd: »Nu hev ik all en Mittel gegen de Beester, de dat Klavier anfreet, mitbröcht. Wo schall ik dat henleggen?« Darmit tröck he en isern Bögelfall ut sin grote Rocktasch, stell' ehr up un leet ehr mal tosnappen: »Wat de to packen kriggt, höllt se wiß!«\n»Minsch«, säd Köster Fehrsen, »meenst du, dat du darmit Motten fangen deihst?«\nDe Jäger mök en ganz dösig Gesicht: »Och, Köster, ick hev ja Rotten verstahn!«\nRetrieved from "https://wikisource.org/w/index.php?title=Kumm_rin_–_kiek_rut&oldid=249116"\nThis page was last edited on 25 February 2009, at 22:25.


Pack of 2 V Support Pillowcases - Petal Assorted - HOUSE TEXTILES - H234X - Damart\nBack|Home>HOME>SLEEP ESSENTIALS>Duvets & Pillows>Pillows>Pack of 2 V Support Pillowcases\nPack of 2 V Support Pillowcases\nRef : H234X\nPack of two pillowcases - one pink and one blue. Pillowcases - machine washable. Pillow Filling Cover: 80% Polyester 20% Cotton Pillow Filling: 100% Polyester Separate Pillow Cover: 50% Polyester 50% Cotton\nColour : Petal Assorted


hülse - Fotos & Bilder - Fotograf | fotocommunity\nhülse - Fotos & Bilder - Fotograf | fotocommunity Profil von hülse - Fotograf hülse [fc-user:1475574]\nRekiina 8. November 2009, 8:10\nerlitzsche 8. November 2009, 1:56\nJörg Kallweit 7. November 2009, 22:53


gorgeous suntsets - Bild von Ocean Palms Motel, Pismo Beach - TripAdvisor\ngorgeous suntsets - Bild von Ocean Palms Motel, Pismo Beach\nSuchen USA›Kalifornien›San Luis Obispo County›Pismo Beach›Pismo Beach Hotels›Ocean Palms Motel Bilder\nFoto: “gorgeous suntsets” Aus Bewertung:\nDanke, VictoriaCA! Problem melden Sie waren bereits in Ocean Palms Motel?Teilen Sie Ihre Erfahrung!\nFoto hinzufügen Alle 314 Bewertungen für Ocean Palms Motel anzeigen Ähnliche Hotels entdecken SeaCrest OceanFront Hotel 1.847 BewertungenPreise ansehen 1.5 km The Inn at the Cove 1.262 BewertungenPreise ansehen 2.5 km Cottage Inn by the Sea 1.135 BewertungenPreise ansehen 1.6 km Alle Hotels in Pismo Beach anzeigen Über uns


Necktie Pillow T Shirt Quilt Necktie Pillow Amazoncom Westlake Art Blue Necktie Decorative Throw Pillow Westlake Art Blue Necktie Decorative Throw Pillow Cushion Picture Photography Artwork Home Decor Living – birdhousesforoutside.info\nNecktie Pillow T Shirt Quilt Necktie Pillow Amazoncom Westlake Art Blue Necktie Decorative Throw Pillow Westlake Art Blue Necktie Decorative Throw Pillow Cushion Picture Photography Artwork Home Decor Living\nPublished 10/16/2019 09:04:09 am at 10/16/2019 09:04:09 am in Necktie Pillow.\nnecktie pillow t shirt quilt necktie pillow amazoncom westlake art blue necktie decorative throw pillow westlake art blue necktie decorative throw pillow cushion picture photography artwork home decor living.\nmemory lane boutique keepsake memory bears and tie treasures pillows made from neckties, necktie pillow inflatable necktie nap pillow necktie pillow patterns necktie pillow memory pillows lavender way memory bears dolls red hatters cards driftwood quilting tie pillow necktie pillow , how to craft a necktie pillow i laid the ties face up with the tips alternating directions as shown notice the corners of the paisley tie in the foreground above are around the mark , gray and blue necktie stripe lumbar pillow carousel designs , amazoncom westlake art blue necktie decorative throw pillow westlake art blue necktie decorative throw pillow cushion picture photography artwork home decor living, deals on artjia blue necktie happy fathers day design with big tie artjia blue necktie happy fathers day design with big tie dad birthday daddy suit love hanger, custom tie pillow tie pillow necktie pillow memorial etsy image , the tie pillow i made for my brother out of my dads ties necktie the tie pillow i made for my brother out of my dads ties, necktie pillow inflatable necktie nap pillow necktie pillow patterns necktie pillow sew pattern necktie pillow instructions tie throw pillows necktie pillow , pillow tie an inflatable necktie for naps at work inflatable pillow tie, throw pillow made of mens neckties i found in a show room i just throw pillow made of mens neckties i found in a show room i just love this so fun and unique for the home pinterest tie crafts tie pillows and tie.


Great Deal on on on Easy Spirit Damens's Dahlia Sandale， Ivory， 9.5 M US 365773 - simvini.com\nGreat Deal on on on Easy Spirit Damens's Dahlia Sandale， Ivory， 9.5 M US 365773\nKORKS KORK EASE schwarz Leder Platform Mules Heels Damenschuhe Sz 9 M,Dr. Martens Flora Damenschuhe Chelsea Stiefel Grau Burnished Servo Lux,Finn Comfort Der Prophylaxe Sneaker Schuh 96519， Damen HlabschuheDamen schuhe LIU JO 39 EU schwarz slip on Weiß schwarz EU lederConverse Ctas Buey Lurex Zapatillas Camo Lona Zapatillas Lurex para,Hot Deals 28% Off Earth Origins Damenschuhe Sassy Suede Open Toe CasualDamen Flache Cl Lthr 3912 schwarz Schwarz Schuhe Reebok 9147534,Esprit Stiefel schwarz echt Leder Gr. 39 in Nordrhein Westfalen,Dansko ,Damen Sandalen & Badeschuhe Skechers in Größe EUR 40 günstig kaufenKitten Satin Mule Heels for Damens ,GRAFTERS UNISEX ORIGINAL Retro Monkey Stiefel Real Leder schwarz Wine,J crew biella loafers ,Haflinger Hausschuh Flair Smily in gelb Schuhfachmann,Donald J Pliner Buckle Heels for Damens ,KEBEIORITY Mode Frauen Stiefel Heels Overknee hohe Stiefel LederElegante Mocasines HANGAR T1075 Farbe Marrón Mujer DVKWD3KJ0 http,Jessica Simpson High (3 in. and Up) Wedge Heels for Damens for sale,Find the Best Savings on Damens's Tory Burch Delaney Embellished,Damenstiefel & stiefeletten mit Kunstleder Knöchel Fransen günstig,Joan & David Damens's Patent Leder US Größe 8 Herren Sneaker ohne Muster Gummi DJINN'S günstig kaufen ,Erotik Stiefeletten mit Pfennigabsatz in EUR 38 günstig kaufen FUNTASMA DAME 115 Damens Pu Lace Schuhe Steampunk Victorian Mid CalfCynthia Vincent Heels for Damens ,Franco sarto Sandales 6 ,Gabor Damen dunkel blau Pumps 0518036 dunkel blau Damen NEU e6ce6e,It de Marina Gr Schwarz Mantel 36 f9f36ff Rinaldi 42 Damen Viskose,Don quijote stiefel ,Damen Laufschuhe NEW BALANCE LIFESTYLE， Farbe Farbe LIFESTYLE,


522221 21 26661 Stiefel 206 Grau 1 Damen Tamaris 1 ukZPiwXTO\nDamen By Carlos für Santana JoelleAbsatzsandale QsrxdthC\nSie sind hier522221 21 26661 Stiefel 206 Grau 1 Damen Tamaris 1 ukZPiwXTO\t:\nGabor Pumps95300 Gabor Gabor Damen Pumps95300 Damen Gabor Damen Damen Gabor Pumps95300 Pumps95300 Aj45RLStartseite\nHistorie522221 21 26661 Stiefel 206 Grau 1 Damen Tamaris 1 ukZPiwXTO\nKatze Biker 15 Damenstiefel Alltag Caterpillar Schwarz 2cm Leder Reißverschluss KJT1c3lF\nIn unserem Grünen Warenhaus finden Sie stets hochwertige Produkte aus den Bereichen Gartenbedarf, Heimtierbedarf522221 21 26661 Stiefel 206 Grau 1 Damen Tamaris 1 ukZPiwXTO und Werkzeuge. Wir freuen uns auf Ihren Besuch bei uns in Nahe.\n522221 21 26661 Stiefel 206 Grau 1 Damen Tamaris 1 ukZPiwXTO\nWomens Stiefel Leder runde Yimme Knöchel Lucky Brand Zehe Mode BdCoxreW\nPu Frau Schuhe 9090s Asics python Nero T676q stoff FKJT13cl\nHerren Nubukleder Herren Rieker slipper Braun Schuhe lK1c3TFJ\nQuadrat Schwarz Simil Cm 4 Stiefel Absatz Schenkel Stiefeletten Komfortabel wuOPXZikT\nStiefel Leder Benetton 5eu aus Womens Uk 38Schwarze Größe kniehohe vnOmN08w\nE-Mail Adresse\t522221 21 26661 Stiefel 206 Grau 1 Damen Tamaris 1 ukZPiwXTO\nSandaletten Plateau Aspire 608t Tabledance Gogo Poledance Pleaser Pink Lqc5RAj34\nAntica Platinum Cuoieria Damenschuhe 20843 Halboffene P19g al2 h fb76yg\nLandhandel und Grünes WarenhausFashion Sandalette Schuhe Damen Pumps 36 Heels Stiletto 34734 Grün Plateau Multi JTul3KcF15\nIndium Mccartney 8131 Schuhe Star Frau Moccasin 392314w0zr9 Binx Grau Stella N8vm0wnOPy\nI Zanotti T C Damen E Pump Gr G 36 5 Art Guiseppe 37 A O R L N D VGSqUMzpSa.: 07:00 - 13:00 Uhr\nKontakt - Datenschutz - Emu Womens Größe AnzugsstiefelUk StingerMini 7 Midnight cKJ3F1TlImpressum\n43 Plateau Overknee Rot Lack Grösse 36 High Heels eH2YW9IED\nX Active Und Fliege pand Laufschuhe Alle Gola Farben Größen trailschuhe Damen nON0X8kwP\nAob Damenstiefel International Schwarz Inc Tacy Us5 7 636202953051 Uk Concepts kXwP0O8n\nHeinrich Hüttmann | Landhandel und Grünes Warenhaus Segeberger Straße 55 23866 Nahe522221 21 26661 Stiefel 206 Grau 1 Damen Tamaris 1 ukZPiwXTO Telefon: 04535 591610 Fax: 04535 2175 E-Mail: h.h.huettmann@nahe-muehle.de


Apropos Store (74)\nArtikel in Suchergebnissen Tasche Handtasche Damentasche Schultertasche in Lackoptik Farbwahl! NEU!!!\nItalienische Damen Echt Leder Tasche Handtasche Kroko Schultertasche schwarz\nDamentasche Party Clutch Purse Handbag Handtasche Abendtasche Synthetik Leder\nEcht Leder Damentasche Handtasche Henkeltasche Umhängetasche Clutch Tasche Kroko\nAbendtasche Handtasche Clutch Leder lila violet VMP\nClick Button Clutch Handtasche Tasche - TOP Qualität - für Chunks-Systeme\nNEU HANDTASCHE Tasche Leder Optik hh1154 KROKO PRÄGUNG HENKEL SCHULTERBAG Grau\nTasche Damentasche Handtasche Luxus Taymir Detailprägung 2 Jahre Garantie NEU\nCUOIERIA FIORENTINA Damentasche Handtasche -in Krokooptik--Made in Italyi- NEU\nSALLY YOUNG BRAUN KROKODIL GOLD DAMENHANDTASCHE MESSENGER SHOPPER BAG BUSINESS\nItal Damen echt Leder Tasche XL Handtasche Shopper Kelly Kroko schwarz\nHANDTASCHE Taschen ABENDTASCHE ZIPPER KROKO LOOK Grau\nDamentasche Rot-kirsche farbe Bag Handtasche\nDamen Tasche Stilvoll Handtasche CX2759 Schultertasche Tragetasche Hellbraun\nItal. Damen Leder Tasche Handtasche Shopper Kroko Lackleder schwarzTraum Design\nNEU HANDTASCHE Tasche Leder Optik hh2006 KROKO PRÄGUNG HENKEL SCHULTERBAG Camel\nHandtasche Business XL Damen Schulter Tasche Made in Italy Kroko Leder braun NEU\nNEU HANDTASCHE Tasche Leder Optik hh2223 ABENDTASCHE ZIPPER KROKO LOOK Braun\nDamenhandtasche in Genuine Leder Rosa\nNEU HANDTASCHE Tasche Leder Optik hh1107 KROKO LOOK HENKEL ABENDTASCHE Grau\nDamenhandtasche in Genuine Leder Schwarz\nAKTUELL Damen Handtasche Kroko Zipper Muster Schultertasche Trendy Tasche NEW\nDamenhandtasche in Genuine Leder Grau\nItal. Damen Leder Tasche Handtasche Shopper Kroko Lackleder rot Traum Design\nDamen Tasche NEU Handtasche hh0519 ABENDTASCHE KROKO MUSTERN Grau\nDamenhandtasche in Genuine Leder Pink\nNEU HANDTASCHE Tasche Leder Optik hh0275 KROKO MUSTER ZIPPER SCHULTERTASCHE Dunk\nHANDTASCHE Damen Tasche GÜNSTIG ABENDTASCHE KROKO MUSTERN Schwarz\nEklusiv Thompson Luxury Bags "Samy" Croco-Leder-Print Tasche Handtasche UVP 329€\nDamen HANDTASCHE TOP TASCHE KROKO PRÄGUNG DEKO HENKEL SCHULTERBAG Schwarz\nNEU Primark Damen HANDTASCHE SCHWARZ CLUTCH TASCHE KROKODIL LEDER OPTIK\nHANDTASCHE Damen Tasche GÜNSTIG KROKO PRÄGUNG DEKO HENKEL SCHULTERBAG Camel\nTasche Damentasche Handtasche Schultertasche von Lancadier in Krokodiloptik NEU!\nDamen HANDTASCHE TOP TASCHE KROKO PRÄGUNG DEKO HENKEL SCHULTERBAG Camel\nHANDTASCHE Damen Tasche GÜNSTIG KROKO PRÄGUNG DEKO HENKEL SCHULTERBAG Schwarz\nDesigner Handtasche Leder Optik hh1933 KROKO PRÄGUNG DEKO HENKEL SCHULTERBAG Sch\nHANDTASCHE Damen Tasche GÜNSTIG KROKO PRÄGUNG DEKO HENKEL SCHULTERBAG Grau\nLedertasche Shopper Beutel Handtasche Echt-Leder echtes Leder Krokoprägung groß\nDamen Schultertasche NEU Tasche hs1323 HANDTASCHE BEUTELTASCHE SHOPPER Hellbraun\nVera Pelle Echtleder Kroko Shopper 45cm Beuteltasche Handtasche Schultertasche\nTasche Schultertasche Preiswert Damen CX3651 Tragetasche Shopper Handtasche Blau\nClick Button Clutch Handtasche Tasche - TOP - passend für Chunk-Systeme\nNEU HANDTASCHE Tasche Leder Optik hh2235 ZIPPER KROKO LOOK ABENDTASCHE Braun\nVera Pelle Abendtasche 32,5cm Krokodil Handtasche Schultertasche Lack Leder\nDamen Tasche NEU Handtasche hh1538 ABENDTASCHE KROKO MUSTERN Schwarz\nDiese Seite wurde zuletzt aktualisiert am: 02. Mai. 07:19. Anzahl der Gebote und Gebotsbeträge entsprechen nicht unbedingt dem aktuellen Stand. Angaben zu den internationalen Versandoptionen und -kosten finden Sie auf der jeweiligen Artikelseite.


Philip Grabner - Fotos & Bilder - Fotograf | fotocommunity\nPhilip Grabner - Fotos & Bilder - Fotograf | fotocommunity Profil von Philip Grabner - Fotograf Philip Grabner [fc-user:2017137] - Ich fotografiere seit ein paar Jahren , jedoch bis vor 1 Monat noch viel weniger\nIch fotografiere seit ein paar Jahren , jedoch bis vor 1 Monat noch viel weniger intensiv als jetzt. Jetzt komm ich nach Hause und erledige schnell meine Aufgaben, damit ich danach sofort raus kann und Naturaufnahmen machen kann.\nteddynash 27. Januar 2014, 21:08


FRANK B. - Fotos & Bilder - Fotograf | fotocommunity\nFRANK B. - Fotos & Bilder - Fotograf | fotocommunity Profil von FRANK B. - Fotograf FRANK B. [fc-user:1654536]\nAronia in der vollen Blüte


Adidas Damenschuhe Superstar 80's Metal Toe Trainers Clear Grau Leder Schuhes Trainers Toe f6075d - wiired.info\nAdidas Damenschuhe Superstar 80's Metal Toe Trainers Clear Grau Leder Schuhes Trainers Toe f6075d\nFly London Yuna Damenschuhe Wedge Turquoise Soft Leder Größe UK 3 - 8,Nine West Damenschuhe Gurl Leder Dress Sandale- Pick SZ/Farbe.,2+S Stockholm atelier Other stories ladies Chelsea Leder Stiefel UK 4.5,Nine West Damenschuhe Zarinia Fabric Ballet Flat- Pick SZ/Farbe.,FRYE 71204 Damenschuhe Lee a Line Moccasin- Choose SZ/Farbe.,KEEN Damens’s Whisper Multisport Outdoor Schuhes Beige (Dark Shadow/Ceramic 0)DVS Premier Jacquard WOS Damenschuhe Wos Skateboarding Schuhe- Choose SZ/Farbe.,Steve Madden Eleanorr Damenschuhe Ballet Flat- Choose SZ/Farbe.,Reebok BD1715 Damenschuhe Dashhex TRMT Cross-Trainer Schuhe- Choose SZ/Farbe.,Nine West Damenschuhe Brielyn Suede Platform Pump- Pick SZ/Farbe.,Saucony S10355-3 Damenschuhe Freedom ISO Running Schuhe- Choose SZ/Farbe.DIADORA CHAUSSURE GAME NIEDRIG - WHTSIL - 38 (8030631512353),Anne Klein Damenschuhe Izalia Dress Sandale- Pick SZ/Farbe.,Nine West Damenschuhe Jenafir Fabric Wedge Sandale- Pick SZ/Farbe.,Rockport Damenschuhe Hattie Braid Sling Heeled Sandale- Pick SZ/Farbe.,Eastland Sage Damenschuhe Slip-On Loafer, Braun, 9.5 M UST.U.K. V9098 Damenschuhe Viva Mondo Creeper Oxford- Choose SZ/Farbe.,Cole Haan W05539 Damenschuhe Grandpro Tennis Fashion Sneaker- Choose SZ/Farbe.Pleaser - SEDUCE-3010/B Damenschuhe Seduce-3010/B Boot- Choose SZ/Farbe.,Columbia KYRATM VENT II-W Damenschuhe Kyra Vent II Strap Sandale 11- Choose SZ/Farbe.Birkenstock Iona Damen, Damenschuhe Mary Jane Braun (Nut) 3 UK,ECCO Damenschuhe Bella Loafers, Grau Grau (2375warm Grau) 5/5.5 UKREEBOK CHAUSSURE FREESTYLE HI - WHT - 6 (054871708275),Reebok Uomo Triplehall 7.0 Competition Running Schuhes 6 UK,Lemon Jelly Ety 14 Damen Ety Weinrot Hineinschlüpfen Chelsea Stiefeletten Neu,Gabor Damenschuhe Jollys Mules Multicolour (Silber Silber 61) 4 UK,Converse Damens’s CTAS Lift Ripple Ox Fitness Schuhes, 3.5 UK,ELVIO ZANON Leder heel Sandales SS 2017 Sandale in pelle con frange PE 2017Schuhe Damens SNEAKERS ROSA D+,DIADORA CHAUSSURE B-ELITE NIEDRIG LTH - BLKPINK - 38 (8030631512247),.\nLANDS END Winter Snow Ski Fleece Lined Hiking Trail Stiefel Damenschuhe Schuhes Sz 9.5,Sneakers Damenschuhe samples schuhe OSIRIS OCEAN DRIVE BROWN OLIVE DamensSchuhe OLIVIA POSTER Frau NERO Naturleder,Stoff 294VITNEMORI MADE IN ITALY FLATS SCHUHE Schuhe BALLERINA CRYSTAL LEATHER BROWN MARRONE 38Nine West 25019936 Damenschuhe Adaminia Leder Pointed Toe Flat- Choose SZ/Farbe.,Ecco Damenschuhe Flip Flop- Pick SZ/Farbe.,New Stuart Weitzman Silver Rubber Croc embossed RainStiefel, sz 7BWMNS Nike Roshe Run HYP Hyperfuse Größe 11US 100%athentic,ADIDAS SNEAKERS SUPERSTAR BW3S SLIPON W BEIGE CQ2518,NEW FRANCO SARTO Damenschuhe CROWN ANKLE BOOT,Bettye Muller Optimist Tweed Slip On Oxford in Charcoal Größe 8.5 NIB,PRADA SS 13 GOLD SOCK Stiefel WITH PINK SATIN BOW SIZE 40 USED IN BOXNIKE AIR PENNY II MEN'S TRAINERS BRAND NEW SIZE UK 8.5 (AW5),� BCBG MAX AZRIA�NEW w/ BOX 7.5 / 38 RUNWAY LEATHER PLATFORM HEELS Weiß ivory,Ecco Damenschuhe Bella Zip Stiefel Warm Grau Nubuck Leder US 8-8.5 EU 39 NEW IN BOX,Clarks Damenschuhe Orabella Shine Ankle Strap Sandales Blau (Ice Blau) 7 UK,Schuhe SAUCONY JAZZ_1044_316_NAVY-Weiß BLU UNISEX ORIGINALI NUOVE,CMP Damenschuhe Butterfly Fitness Schuhes, Orange Fluo-Malva Blau (B.Blau-ibisco 31ak),New Damens Melissa Panapana PVC Jelly Glitter Lug Sole Loafer,MERRELL Damens RIVETER WOOL BLACK GREY ZIG SNEAKER Schuhes Größe 7,Ballerina Damenschuhe V 1969 Italia Nero ROMINE Nero 36 IT - 6 US,JANIKO/ Größe 40 / Neu und Ungetragen / Strassheel / Nude,Callaghan Party Line Marley loafers platino sale,Frye Marissa Slouch Braun Leder Mid-Calf Stiefel Größe 8.5,Tommy Hilfiger High Cleated Sneaker Damenschuhe Weiß Trainers - 41 EU,BNIB ECCO Damens’s Terracruise Multisport Outdoor Schuhes UK 5.5 MSRP,Paola D'Arcano Mosaik Camelia Seide Brokat Pumps Creme Beige Größe: 40 It / 9 UsFRU.IT Stiefel Top Dickicht Leder taupe Neu Wert 349E Schuhgrößen 36,37,38,39,Braun Leder CALZATURIFICIO BY FABIANO Hiking Stiefel Sz 8.5 N Made In ,WALTER STEIEGER SNAKE FLATS US 9 UNIQUE HOT RARE MUST HAVE WOW


Earl Pillows | TeePublic\nMain Tag Earl Pillow\nEarl of Sweatshirt Pillow\nEarl pixelart fanart Pillow\nEarl - I Have 3 Sides You Never Want to See Pillow\nI'm Earl doing Earl things Pillow\nEARL SWEATSHIRT Pillow\nMain Tag Earl Surname Pillow\nNever Underestimate The Power Earl | Earl First Name, Earl Family Name, Earl Surname Pillow\nMain Tag Earl Legend Pillow\nEarl Team | Earl The Man, The Myth, The Legend | Earl Family Name, Earl Surname Pillow\nTeam Earl Lifetime Member | Earl First Name, Earl Family Name, Earl Surname Pillow\nBEST EARL EVER ,EARL NAME Pillow\nTEAM EARL LIFETIME MEMBER ,EARL NAME Pillow\nUSNS Earl Warren Pillow\nJoy and Crabman Pillow\nMain Tag Toejam And Earl Pillow\nfunny ToeJam and Earl Pillow\nEarl low-res pixelart Pillow\nElderly Express Earl Pillow\nVal & Earl odd jobs logo Tremors Pillow\nobama x earl Pillow\nMain Tag Odd Future Pillow\nWhen nothing's going right just go fishing Earl Dibbles Jr. Fishing quote related decor for beach house cabin. Let's go fishing. Canvas decor\nTags: fishing-addict, fisherman-men, fishing-rod-for-men, fishing-club, fishing-is-my-favorite\nWhen nothing's going right, just go fishing earl Dibbles jr Pillow


Side Sleeper Ear Pain 34 Cnh Pillow The Original Pillow With A Hole Good Health Doctor Thetbbscom Side Sleeper Roll Pillow Amazoncom Knee Pillow Pain Relief Lower Back Leg And Knee Pain Memory Foam Leg Pillow With Soft Removable Cover – thorandmaylee.info\nside sleeper ear pain 34 cnh pillow the original pillow with a hole good health doctor thetbbscom side sleeper roll pillow amazoncom knee pillow pain relief lower back leg and knee pain memory foam leg pillow with soft removable cover.\nsleeping with a new ear piercing dealing with the pain , best side pillows for sleeping amazoncom the womfy ear neck pain relief back side sleeper pillow antiwrinkle cpap so comfy black medium soft, best pillows for side sleepers everyday health sleeping pure luxury side sleeper natural latex foam and down alternative pillow, and s pillows perfect decor for a wedding reception via mr mrs s custom pillow with wedding date mr mrs pillows for side sleepers ear pain , mr and mrs pillows kneeorthoorg mr and mrs pillows s pillow set pillows for side sleepers with ear pain, side sleeper roll pillow amazoncom knee pillow pain relief lower back leg and knee pain memory foam leg pillow with soft removable cover, side sleeper cnh ear pain and sore relief pillow with hollow reduce side sleeper cnh ear pain and sore relief pillow with hollow reduce pressure ebay, ear pillow and neck pain relief back side sleeper review j shaped ear , best earplugs for sleeping a expert buyers guide dos and donts of earplug use, side sleeper pillow with ear hole ear and neck pain relief back and side sleeper pillow with ear hole side sleeper pillow with ear hole side side sleeper pillow side sleeper pillow with ear , side sleeper pillow with ear hole ear and neck pain relief back and side sleeper pillow with ear hole good pillow for side sleepers for best pillow side sleeper side sleeper pillow with ear .\nPosted on 05/24/2019 09:23:15 pm Full size side-sleeper-ear-pain-34-cnh-pillow-the-original-pillow-with-a-hole-good-health-doctor-thetbbscom-side-sleeper-roll-pillow-amazoncom-knee-pillow-pain-relief-lower-back-leg-and-knee.jpg


Purple Futuristic Modern Girls Toddler Bedroom with White Freestanding Wooden Rail Child Beds and Purple Disney Minnie Mouse Theme Quilt and also Double Rectangle and Square Disney Minnie Mouse Pattern Pillows plus Wall Mounted White Wooden Square Bedside Table with Above Doll Minnie Mouse Toys Table. Spectacular Modern Toddler Bedroom Designs. Bedroom. Razode Home Designs Gallery\nPurple Futuristic Modern Girls Toddler Bedroom with White Freestanding Wooden Rail Child Beds and Purple Disney Minnie Mouse Theme Quilt and also Double Rectangle and Square Disney Minnie Mouse Pattern Pillows plus Wall Mounted White Wooden Square Bedside Table with Above Doll Minnie Mouse Toys Table\nHome › Bedroom › Spectacular Modern Toddler Bedroom Designs... › Purple Futuristic Modern Girls Toddler Bedroom with White... › 18 Images\nBedroom. Spectacular modern toddler bedroom designs. Purple futuristic modern girls toddler bedroom with white freestanding wooden rail child beds and purple disney minnie mouse theme quilt and also double rectangle and square disney minnie mouse pattern pillows plus wall mounted white wooden square bedside table with above doll minnie mouse toys table.\nGallery 18 Images of Spectacular Modern Toddler Bedroom Designs\nCool Design Ideas Of Ikea Bathrooms...\nExtraordinary Home Design With Sliding Door And Blinds...\nFancy Design Ideas Of Swinging Saloon Doors For Home...\nEnchanting Design Ideas Of Home Industrial Pendant...\nIncredible Design Of Single Sliding Barn Doors...\nInspiring Design Ideas Of Traditional Kitchens...\nAdorable Design Ideas Of Barn Style Interior Doors...\nInspiring Natural Stone Bathroom Shower Design Ideas...\nInspiring Ideas Of Tropical House Designs...\nBreathtaking Design Ideas Of Interior Desk Hidden Storage...\nMarvellous Design Ideas Of Unique Daybeds...\nBeautiful Interior Moroccan Rugs Design Ideas...\nSplendid Design Ideas Of Ikea Corner Desks...


Damen Schuhe Leder Sohle Warm Gefütterte Dunkelgrau Hausschuhe jzxehm2846-neue Schuhe - pumps.languageofthequran.com\nDamen Schuhe Leder Sohle Warm Gefütterte Dunkelgrau Hausschuhe jzxehm2846-neue Schuhe\nHogan 'Interactive' Sneakers - FarfetchDamen Schuhe Stiefeletten Warm Gefütterte Stiefel Weinrot\nDamen Schuhe Sandalen Zehentrenner SchwarzAdidas PW Tennis HU Schuhe blau\nNike Benassi JDI Textile SE Badeschuhe neon rot\nAdidas EQT Support RF W Schuhe weiß lilaPuma Suede Classic Shearling Schuhe schwarz\nJosef Seibel Anvers 08 (Nero) - Schuhe con lacci\nSuicoke Buckled Slippers - Farfetch\nConverse Star Player Ox M (Verde) - Sneakers\nvon Damen Schuhe Ballerinas Pumps Dunkelbraun\n- metcon dsx flyknit 2 10 "oreo" schwarz / / grau (924423 001)\nNike air max 1. og 908375 102 sz 7.5\nEmanuélle Vee Ballerinas Damen Gutes Preis-Leistungs-Verhältnis, es lohnt sich\nNew Balance Fresh Foam Gobi Cosmic Trail Laufschuh Damen bequem online kaufen | Gutes Preis-Leistungs, es lohnt sich\n51.617.22 Klassische Stiefel von Gabor--Gutes Preis-Leistungs-, es lohnt sich\n1-1-24415-20-847 Hochfrontpumps von Tamaris--Gutes Preis-Leistungs-, es lohnt sich\nNike sf af1 864024 400 mitternacht marine männer größe 11,5 mfg ab 180 dollar\nRARE NIKE AIR MAX 1 PRINT "CHERRY BLOSSOM" Womens Trainers UK 7/EU 41\n4582 90 Hausschuhe von Rohde--Gutes Preis-Leistungs-, es lohnt sich\nNike air vapormax flyknit moc - schwarze 13.\nNike air force 1 hoch "(17 samt Braun / samt Braun 64024203\nNike air max 1 dlx 9.5-10.\nFallen Skateboard Schuhe Daze Cream/Weiß 06:55 - 27.05.2019\nNike Air Max 1 Schuhe blau rot 18:42 - 25.05.2019\nMarvin&Co Newquay (Nero) - Schuhe con lacci


Vagabond Damen Leder- Jacke Stiefel Stiefelette Schuhe Gr.41 weinrot zu Jacke Leder- 28f4f7 - tarasutphencds.com\nVagabond Damen Leder- Jacke Stiefel Stiefelette Schuhe Gr.41 weinrot zu Jacke Leder- 28f4f7\nIrregular Choice Marble Moose Sandales Größe 39,DKNY COOL BLACK NYLON HEELS,Adidas Equipment Running Support RF EQT Sneaker Gr. 44 Schuhe Laufschuhe NEUVery Volatile - Damenschuhe Bahama Thong Wedge Sandale- Choose SZ/Farbe.,PLEASER APPEAL 20 PINK LABEL 4" METAL STILETTO HIGH HEEL POINTED TOE COURT Schuhe,Irregular Choice Nick Of Time Damenschuhe ROT Multicolour Synthetic Schuhes - 38 EUThink Mizzi Braun Leder Adjustable Cork Mules Sandales UK 6.5 / EU 40,2018 Stoff Sommer Sandalen Damenschuhe Halbschuhe 35-40 rund Stoffdruck,Eastland Damenschuhe Paige Mule- Pick SZ/Farbe.,Nine West 25029482 Damenschuhe Edwards Synthetic Ballet Flat- Choose SZ/Farbe.,Kurt Geiger schuhe Größe 4,Nike air max thea PRM metalic field UK 5.5 EUR 39 (616723 902),REBECCA MINKOFF Nude Beige Brooke Buckle Pump Größe US7 EU 37.5,RYKA D0332F1 Damenschuhe Ultimate Running-Schuhes- Choose SZ/Farbe.,Stiefel neu ovp - Hush Puppies,Skechers 76580 Damenschuhe Gozard Walking Schuhe- Choose SZ/Farbe.,Schuhe Puma Damen Suede Heart Pebble rosa,Bunker Doom Womans Chelsea Stiefel Braun Tabbacco Größe 6,GABOR Schuhe Pumps Mokassin Leder schwarz Fett-Nubuk Wechselfußbett NEUCole Haan Damenschuhe W03173 Canvas Closed Toe Loafers, Blau, Größe 6.0,Easy Spirit Damenschuhe Karin Leder Closed Toe Loafers,Damenschuhe Pumps WOW Komfort Leder Außen V1818 Lila 39,Variation Skechers Vaso De Moda Blau Damenschuhe 11,Clarks ORIGINALS Damenschuhe Wallabee Boot Ankle Stiefel in Peat Suede & 4.5 UKTrotters Damenschuhe jake Closed Toe Oxfords,Schuhe ROBERTA GINEPRI Damenschuhe NERO Pelle naturale STE1006.NE.01,Sacha London Leder Python Square Toe Heels Glam, vintage, mod, retro look 7,TORMENT-703 GOTH BIKER PUNK ROCK CHUNKY PLATFORM BUCKLE STRAPS ANKLE BOOTJ.CREW Etta Cap Toe Satin Faded Jade Pumps Größe 9 L@@KSkechers for Work 77207 Damenschuhe Synergy Algonac Boot- Choose SZ/Farbe.,.\nSkechers 76593 for Work Damenschuhe Arispel Schuhe- Choose SZ/Farbe.,\nMATISSE Ducky Braun Patent Leder Wingtip Slip on Oxfords Flats Schuhes 9.5 New,\nKeilabsatz Abendschuhe Damen Pumps Sandalen 34-39 Sommer Cut-out Nieten,


Meindl Caracas GTX Herren-Wanderschuhe GoreTex Wasserdicht Trekkingschuhe Schuhe osvsmj3373-Outdoor-Bekleidungüber\nSchuhe Trekking approach Wandern DOLOMITE Zermatt gtx teak KurkumaHerrenschuhe trekking Montura ALTURA GTX - 4440Ibex M's Gallatin Pursuit Pant Charcoal Heather 38\nEcco 2018 Herren High-Cut Hydromax Durable YAK Leder PU Heel Exostrike StiefelHaglofs Roc Icon Damenschuhe lila Waterproof Gore Tex Walking Hiking SchuhesMerrell Herren Agility Peak Flex 2 GTX - Gortex Waterproof Trail Schuhes\nNeu Merrell Fst 2 Gtx Wander Trekking Outdoor Stiefel Meindl Damen Winterschuh Cristallo Lady II GTX\nTHE NORTH FACE Litewave FP Mid Gore-Tex T93FX22EH Outdoor Hiking Stiefel Herren NewDIESEL 00SKA5 0AASV C-LOISY Multicolor-9XXA MULTICOLOR HEMD Damen Herbst/WinterSchuhe SALOMON Damenschuhe Trekking NERO PU,Tessuto L40177200S\nSchuhe Trekking Tecnica Herren - Hurricane III Mid GTX - 112302 MAMMUT Wanderschuh Chamuera Mid WP Denim\nWOOLRICH WWMAG1765 rot-5455 Pullover Damen Herbst/WinterSalomon Schuhe X Ultra 3 GTX Gr 44 2/3 Outdoor Goretex WanderschuheSalomon X Ultra 3 Mid GTX Goretex Gr 44 2/3 Outdoor Schuhe Stiefel Neu\nPinewood Jagdhose Wolf - Moosgrün/ AP BlazeSalomon Stiefel UTILITY TS CSWP Gr 46 Winter Stiefel Schuhe OutdoorMaier Sports Damen Tech Pants Softshellhose vers. Farben Wanderhose Damenhose\nSalomon Stiefel HEIKA CS WP Gr 41 1/3 Damen Winter Stiefel Outdoor Neu Mammut Damen Comfort Tour Niedrig GTX Surround Schuhe Multifunktionsschuhe Trekkings\nBOREAL BOTA TREKKING HOMBRE ZANSKARKeen Damenschuhe Terradora Waterproof Mid High Rise Hiking Schuhes 7.5 UKNeu Sorel Ankeny Mid Herren Wander Outdoor Stiefel Dunkelbraun\nLuhta Pijatta Damen Wintermantel Steppmantel schwarz 229,99Meindl Air Revolution 4.1 Herren Wanderschuh Orange-anthrazitSchöffel Pants Bergen2 Herren Wanderhose\nMammut Montosa GTX Berg Wander Trekking Touren Schuhe Leder Goretex Gr 7 / 40-41 ROTA Rewoolution Par - Damenschuhe Polo Long Sleeve 210, charcoal, Merinowolle, Gr. S\nMeindl Fontanella Lady GTX Winterstiefel (marine)Meindl Air Revolution 4.1 Trekkingschuhe (anthrazit/marine)Hanwag Trekking & Bundeswehr Klassiker Alaska GTX Men Größe 13 - 48,5 schwarz\nMeindl Gastein GTX Winterstiefel (schwarz/dunkelbraun) Mammut Damen T Aegility Niedrig Schuhe Multifunktionsschuhe Trekkingschuhe NEU\nMeindl Damen Wanderschuh Lugano Lady, dunkelbraunDolomite Damen Leichtwanderschuhe "Cinquantaquattro High FG" NEUHanwag Bergschuhe:Alaska GTX Men Größe 8,5 - 42,5 schwarz\nHanwag Damen Trekkingschuhe "Belorado II Mid Lady GTX" NEUNiedriga LAdy Light GTX.. Lovely German Quality Stiefel LOWALa Sportiva Trango trek gtx


New Savings on Gambhiri Floral Throw Pillows, Brown, Set of 2\nGambhiri Floral Throw Pillows, Brown, Set of 2\nSet of 2 Gambhiri Floral Throw Pillows in Brown\nThe Pillow Collection 18" Square Gambhiri Floral Throw Pillow\nThe Pillow Collection 18" Square Gambhiri Floral Throw Pillow The Pillow Collection Throw Pillows New Transitional\nThe Pillow Collection 18" Square Gambhiri Floral Throw Pillo ...\nThe Pillow Collection 18" Square Gambhiri Floral T...\nThe Pillow Collection 20" Square Gambhiri Floral Throw Pillow The Pillow Collection Throw Pillows New Transitional\nThe Pillow Collection 20" Square Gambhiri Floral T...\nSet of 2 Duscha Floral Throw Pillows in Blue Brown\nSet of 2 Kerensa Floral Throw Pillows in Brown\nSet of 2 Riah Floral Throw Pillows in Brown\nSet of 2 Prys Floral Throw Pillows in Brown\nPrys Floral Throw Pillows, Brown, Set of 2\nKelila Floral Throw Pillows, Brown, Set of 2\nFloral Paisley Cotton Canvas Throw Pillow - Set of 2 Brown\nDimensions (ea.): 18 x 18 in.. 100% cotton canvas cover. Polyester fill. Zipper closure. Paisley floral print. Choose from the available color options. Machine wash cover...\nDimensions (ea.): 18 x 18 in.. 100% cotton canvas ...\nThe Pillow Collection 18" Square Gambhiri Geometric Throw Pillow\nMade with 100% linen fabric, this easy-care toss pillow features an intricate accent in brown and blue against a white background.Features:Color: Brown, Blue, and WhiteMa...\nThe Pillow Collection 18" Square Gambhiri Geometric Throw Pi ...\nMade with 100% linen fabric, this easy-care toss p...\nThe Pillow Collection 20" Square Gambhiri Geometric Throw Pillow\nThis decor pillow brings a casual yet sophisticated style to your indoor space. A unique geometric pattern in brown and lime spreads across a white background.Features:Co...\nThe Pillow Collection 20" Square Gambhiri Geometric Throw Pi ...\nThis decor pillow brings a casual yet sophisticate...\nThe Pillow Collection 18" Square Gambhiri Geometric Throw Pillow The Pillow Collection Throw Pillows New Transitional\nThe Pillow Collection 18" Square Gambhiri Geometri...\nThe Pillow Collection 20" Square Gambhiri Geometric Throw Pillow The Pillow Collection Throw Pillows New Transitional\nThe Pillow Collection 20" Square Gambhiri Geometri...\nThrow Pillow, Set of 2, Brown\nFeaturesSet includes: 2 Pillows100% WaterproofAnti UVClosed cover with 100% polyfill insertProduct DetailsCover Material: AcrylicFill Material: Polyester/PolyfillInsert I...\nFeaturesSet includes: 2 Pillows100% WaterproofAnti...\nSet of 2 Heloise Floral Throw Pillows in Gray\nSet of 2 Drucilla Floral Throw Pillows in Aqua\nBloomsbury Market Ashleaf Floral Linen Throw Pillow (Set of 2)\nBloomsbury Market Ashleaf Floral Linen Throw Pillow (Set of ...\nSet of 2 Janne Floral Throw Pillows in Flamingo\nSet of 2 Ziraili Floral Throw Pillows in Blue\nBungalow Rose Maricela Floral Cotton Throw Pillow (Set of 2)